title: Yksilähteistäminen

text: Rakenteinen kirjoittaminen on tehokkainta silloin, kun sen ohjaamiseksi käytetään strukturoituja sääntöjä. Säännöt kuvataan DTD:ssä. DTD määrittelee rakenteisen tekstin moduulien elementtien ja attribuuttien sallitut ilmenemismuodot. Dokumentin rakenne voidaan määritellä XML-skeemalla.


title: Yksilähteistäminen

text: Erilaisia moduulityyppejä voi olla käytössä useita riippuen valitusta informaatiomallista, DTD:stä ja sisältösuunnitelmasta. Tyypillisimmin kuvaileva tieto, ohjeistava sisältö ja referenssitiedot ovat omassa moduulityypissään. Myös muita tyyppejä voi olla käytössä.


title: Yksilähteistäminen

text: Modulaarinen teksti on ei-hierarkkista ja epälineaarista. Moduulit voi järjestää mihin tahansa järjestykseen ja niistä voi muodostaa erilaisia loogisia kokonaisuuksia.


title: Yksilähteistäminen

text: Modulaarinen dokumentaatio voidaan luoda joko tyhjästä tai perinteisen lineaarisen dokumentin pohjalta. Mikäli muokataan olemassa olevaa informaatiota, ensimmäiseksi jaetaan teksti moduuleihin.


title: Yksilähteistäminen

text: Tavallisesti dokumenteista voidaan tunnistaa esimerkiksi seuraavia moduuleita:Kuvat, huomautukset ja muut moduulit, jotka eivät ole ymmärrettäviä yksinään, ovat toissijaisia moduuleita ja ne linkitetään ensisijaisiin moduuleihin. Moduulityypit määritellään projektin informaatiomallissa yksityiskohtaisesti.


title: Yksilähteistäminen

text: Informaatiomalli on viitekehys, jonka avulla informaatio voidaan ryhmitellä. Tämä työkalu auttaa kirjoittajia ja käyttäjiä löytämään tarvitsemansa tiedon riippumatta lähtökohdista ja käyttötarpeista.


title: Yksilähteistäminen

text: Valmiit moduulit nimetään ja otsikoidaan yksilöllisesti niin, että ne voidaan tunnistaa ja ymmärtää missä tahansa kontekstissa ja millaisessa tahansa sisällysluettelossa. Loogisina tunnisteina voidaan käyttää esimerkiksi DITA-moduulien id-tunnisteita tai muita dokumentin metadata-tunnisteita.


title: Yksilähteistäminen

text:
Kun moduulit on luotu, ne järjestetään loogiseen järjestykseen master-dokumentiksi. Toissijaiset moduulit integroidaan linkittämällä ne ensisijaisiin moduuleihinsa, ja
ensisijaiset moduulit ryhmitellään aihepiireittäin.


title: Yksilähteistäminen

text: Moduuleja voidaan ehdollistaa julkaisua varten. Moduulin metatietoihin voidaan määritellä tietty julkaisumuoto tai kohdeyleisö, jolloin lopullista dokumenttia luotaessa tietty moduuli joko otetaan automaattisesti mukaan tai jätetään pois.


title: Yksilähteistäminen

text: Kun sisältömoduulit on luotu, niistä koostetaan erilaisia dokumentteja erilaisiin käyttötarkoituksiin. Modulaarinen sisältö voidaan julkaista useassa eri muodossa, esimerkiksi:Kuhunkin julkaisuun valitaan moduulit julkaisuformaatin ja kohdeyleisön mukaan. Julkaisuformaatilla ei tarkoiteta tiettyä tiedostomuotoa, vaan erilaisia käyttötarkoituksia. Esimerkiksi käyttöohje voi olla painettuna tai PDF-tiedostona täysin samansisältöinen, mutta käytönaikainen ohje voi poiketa näistä merkittävästi. Käytönaikaisessa ohjeessa ei esimerkiksi tavallisesti ole johdantoa.


title: Yksilähteistäminen

text: Valitut moduulit järjestetään loogisiin osioihin, jotka riippuvat kyseisestä dokumentista. Esimerkiksi painettavaan dokumenttiin voidaan luoda lukuja ja alalukuja aihepiireittäin. Osioille luodaan yksinkertainen ja looginen hierarkia, joka auttaa lukijaa navigoimaan.


title: Yksilähteistäminen

text: Modulaarisen sisällön linkitys auttaa lukijaa löytämään tiedon mahdollisimman nopeasti. Tavallisesti lukijat silmäilevät teknistä tekstiä sen sijaan, että lukisivat alusta loppuun.


title: Yksilähteistäminen

text: Jotta navigointi onnistuisi helposti, käytetään runsasta tekstin sisäistä linkitystä, sisällysluetteloita, asiasanahakemistoja ja muita viittaussuhteita.


title: Yksilähteistäminen

text: Riippumatta julkaisumuodosta kaikissa dokumenteissa on sisällysluettelo, joka esittää dokumentin rakenteen listaamalla kaikki ensisijaiset moduulit.


title: Yksilähteistäminen

text: Aakkosellisten hakemistojen avulla käyttäjä voi hakea tietoa nopeasti. Sähköisissä dokumenteissa hakemistoista voidaan hakusanoja linkittää suoraan kyseiseen moduuliin. Lisäksi käytetään kontekstisensitiivisiä opasteita, eli opastetekstejä, jotka tarjoavat parhaillaan tehtävään toimintoon liittyvää informaatiota. Painetuissa dokumenteissa käytetään muita viittauskeinoja, kuten sivu- tai kappalenumerointia.


title: Yksilähteistäminen

text: Lopullinen julkaistava dokumentti luodaan ohjelmallisesti. Käytettävä ohjelmisto ja informaatioarkkitehtuuri määrittelevät dokumentin lopullisen ulkoasun.


title: Yksilähteistäminen

text: Ohjelma järjestää valitut moduulit automaattisesti ennalta määrättyjen periaatteiden mukaan muuttamatta sisältöä. Useimmista ohjelmista voidaan julkaista useita eri dokumentti- ja tiedostomuotoja.


title: Yksilähteistäminen

text: Siirtyminen yksilähteistämiseen ja uuden sisällönhallintajärjestelmän käyttöönotto vaativat usein merkittävän taloudellisen panostuksen ja sen käyttöönotto voi kestää pitkään. Siksi sitä käyttävät pääasiassa monikansalliset suuryritykset, kuten IBM.


title: Yksilähteistäminen

text: Kriitikoiden mukaan yksilähteistäminen toimii vain tietyissä ääritapauksissa ja on liian kallis ottaa käyttöön. Moduulien uudelleenkäyttö onnistuu harvoin ilman muokkausta, kirjoittajat harvoin todellisuudessa käyttävät toisten luomia tekstejä, tekstiä pitää yksinkertaistaa liikaa lokalisointia ajatellen ja teksti vanhenee liian nopeasti jotta sitä voitaisiin uudelleenkäyttää tehokkaasti. Lisäksi erilaisiin muotoihin julkaiseminen onnistuu nykyohjelmistoilla muutenkin.


title: Wegenerin vasta-aurinkokaari

text: Wegenerin vasta-aurinkokaari on harvinainen halomuoto. Se on pitkä kaari, joka kulkee vasta-aurinkopisteen eli taivaalla aurinkoa vastapäätä olevan kohdan ja 22 asteen sivuavien kaarten kautta.


title: Wegenerin vasta-aurinkokaari

text: Wegenerin vasta-aurinkokaari syntyy pylväsasentoisista jääkiteistä, eli kiteistä, joiden pääakseli on vaakatasossa. Sen kanssa taivaalla ovatkin aina 22° sivuavat kaaret, jotka muodostuvat samankaltaisista pylväskiteistä. Wegenerin vasta-aurinkokaaren syntyyn kuuluu valon heijastus jääkiteen päätypinnasta, joten sen syntymiseen tarvitaan kiteitä, joilla nämä pinnat ovat kunnolliset. Sen kanssa taivaalla esiintyvätkin samaan aikaan horisonttirengas ja 46 asteen sivuavat kaaret, jotka myös tarvitsevat päätypintaheijastuksen.


title: Wegenerin vasta-aurinkokaari

text: Vaikka Wegenerin vasta-aurinkokaari on yleisin vasta-aurinkokaarista, sen voi Suomessa havaita vain noin kerran vuodessa. Haloa ei tiettävästi ole koskaan nähty kokonaisena, ja kaaren horisonttirenkaan alapuolisista osista on melko vähän havaintoja. Kaari on yleensä valkea, mutta kirkkaimmissa kaarissa voi näkyä himmeitä värejä.


title: Wegenerin vasta-aurinkokaari

text: Halo on nimetty siitä mallin vuonna 1926 kehittäneen saksalaisen Alfred Wegenerin mukaan. Aiempia havaintoja tunnetaan kuitenkin jo 1500-luvulta.


title: Natural Boogie

text: Natural boogie on Kari Peitsamon Skootterin albumi vuodelta 1993.


title: Greifswaldin yliopisto

text: Greifswaldin yliopisto (, ) on vuonna 1456 perustettu yliopisto Saksassa Greifswaldin kaupungissa. Yliopistossa on viisi tiedekuntaa ja noin 11 700 opiskelijaa.


title: Greifswaldin yliopisto

text: Yliopisto perustettiin kaupungin pormestarin Heinrich Rubenowin aloitteesta. Kaupunki ja sen ympäristö Etu-Pommeri (Ruotsin Pommeri) kuuluivat vuodesta 1648 Ruotsin kuninkaan läänityksiin. Varsinaisesti seutu kuului Ruotsiin vain 1806–1815. Näinä aikoina siellä opiskeli runsaasti ruotsalaisia ja siten myös suomalaisia, kuten Gabriel Wallenius ja jo 1500-luvulla Paavali Scheel.


title: Meksiko kesäolympialaisissa 2012

text: Meksiko osallistui Lontoon kesäolympialaisiin 2012 102 urheilijan joukkueella. Meksikon lippua avajaisissa ja päättäjäisissä kantoi María Espinoza.


title: Olivier Burri

text: Olivier Burri (s. 4. syyskuuta 1963) on sveitsiläinen ralliautoilija. Hän on voittanut Sveitsin rallisarjan mestaruuden vuosina 1991–1993 ja 1995. Hän on voittanut Valaisin rallikilpailun kuudesti vuosina 1993–1995, 2001, 2003 ja 2006 sekä Tessinin rallikilpailun vuonna 2002. Vuonna 2013 Burri saavutti uransa ensimmäiset WRC-pisteet ajamalla yhdeksänneksi Monte Carlo -rallissa.


title: Kentucky Medal of Honor Memorial

text: Kentucky Medal of Honor Memorial on muistomerkki Louisvillen kaupungissa Kentuckyn osavaltiossa Yhdysvalloissa. Pronssista valmistetun veistoksen on suunnitellut ja veistänyt yhdysvaltalainen kuvanveistäjä Doyle Glass. Veistos on 1,2 metriä korkea ja seisoo metrisen graniittialustan päällä. Muistomerkki paljastettiin veteraanien päivänä vuonna 2001.


title: Kentucky Medal of Honor Memorial

text: Muistomerkki on pystytetty niiden kaikkien kentuckylaisten muistoksi, jotka ovat saaneet Medal of Honor -mitalin. Muistomerkin alustassa lukee Medal of Honor -mitalin saaneiden nimet.


title: Lilyhammer

text: Lilyhammer on norjalais-amerikkalainen draamakomedia-televisiosarja. Pääosassa oleva Steven Van Zandt esittää newyorkilaista mafia-jäsentä, joka yrittää aloittaa uutta elämää Lillehammerissa, Norjassa todistettuaan muita mafiajäseniä vastaan oikeudenkäynnissä. Ensimmäinen esityskausi alkoi Norjan NRK1-kanavalla 25. tammikuuta 2012 ja ensimmäinen jakso keräsi ennätysmäiset 998 000 katsojaa. Sarjan ensiesitys Pohjois-Amerikassa oli Netflixillä 6. helmikuuta 2012, jolloin kaikki sen kahdeksan jaksoa tulivat saataville. Lilyhammer on ensimmäinen Netflixin kautta pääasiassa julkaistavaksi tuotettu sarja.


title: Lilyhammer

text: Norjan ja Pohjois-Amerikan (Kanada ja Yhdysvallat) ohella useat kansalliset televisioyhtiöt ostivat sarjan ja sitä esitettiin syksyllä 2012 muun muassa BBC Four -kanavalla Britanniassa ja SVT-kanavalla Ruotsissa. Sarja on esitetty myös Saksassa, Australiassa, Tanskassa ja Ranskassa. Suomessa sarjan esitti Yle Fem keväällä 2012.


title: Lilyhammer

text: Sarjan toista tuotantokautta alettiin kuvata Oslossa tammikuussa 2013.


title: Kari Peitsamon Skootteri (albumi)

text: Kari Peitsamon Skootteri on Kari Peitsamon Skootterin albumi vuodelta 1985.


title: D. W. Åkerman

text: Daniel Woldemar Åkerman (23. syyskuuta 1843 Raahe – 22. lokakuuta 1919 Taipalsaari) oli suomalainen juristi ja yhteiskunnallinen vaikuttaja. Hän toimi senaatin talousosaston jäsenenä 1901–1905 ja oikeusosaston puheenjohtajana 1910–1912. Lisäksi Åkerman oli prokuraattorina lyhyen aikaa vuonna 1905 ja Turun hoviokeuden presidenttinä 1905–1910.


title: D. W. Åkerman

text: D. W. Åkerman kuului Åkermanin sukuun. Hänen vanhempansa olivat maanmittari Daniel Åkerman ja Katarina Charlotta Polack. Hän kirjoitti ylioppilaaksi vuonna 1863 Pietarissa, suoritti tuomarintutkinnon 1866 ja sai varatuomarin arvon 1869.


title: D. W. Åkerman

text: Vuosina 1870–1901 hän työskenteli eri viroissa Viipurin hovioikeudessa, vuodesta 1890 hovioikeudenneuvoksena. Åkerman osallistui Viipurissa erilaista suomenkielistä kulttuuritoimintaa järjestäneen Viipurin Suomalaisen Seuran toimintaan ja hänestä tuli jyrkkä fennomaani. Hovioikeudessakin hän kirjoitti aatteellisista syistä asiakirjat suomeksi. Åkerman toimi Viipurin Suomalaisen Kirjallisuuden Seuran puheenjohtajana vuosina 1878–1901, minä aikana perustettiin seuran aloitteesta useita oppilaitoksia ja Viipurin museo. Hän oli myös Viipurin työväenyhdistyksen ensimmäisenä puheenjohtajana 1888–1891, ja hänet valittiin 1888 Viipurin Suomalaisen Klubin ensimmäiseen johtokuntaan. Vuosina 1893–1898 Åkerman oli Viipurin kaupunginvaltuuston jäsen ja teki muun muassa ehdotuksen suomen ottamisesta pöytäkirjakieleksi, mikä ei kuitenkaan vielä tuolloin toteutunut. Vuosina 1891–1900 Åkerman toimi Rannan tuomiokunnan tuomarina ja hänet valittiin vuoden 1897 säätyvaltiopäiville porvarissäätyyn Lappeenrannan kaupungin edustajana.


title: D. W. Åkerman

text: Ensimmäisen sortokauden aikana Åkerman ryhmittyi myöntyvyyslinjaa tukeneisiin vanhasuomalaisiin, sillä nuorsuomalaiset olivat hänen mielestään pettäneet suomen kielen asian ryhtyessään yhteistyöhön ruotsinkielisten kanssa. Kun eronneiden ja erotettujen perustuslaillisten virkoja täytettiin vanhasuomalaisilla, nimitettiin myös Åkerman elokuussa 1901 senaatin talousosastoon kauppa- ja teollisuustoimituskunnan päälliköksi. Hänet siirrettiin marraskuussa 1904 oikeustoimituskunnan johtoon ja keväällä 1905 murhatun Eliel Soisalon-Soinisen tilalle prokuraattoriksi. Jo parin kuukauden kuluttua tästä hän kuitenkin siirtyi Turun hovioikeuden presidentiksi. Ensimmäisen sortokauden päätyttyä kaikki Bobrikovin erottamien hovioikeuden jäsenien tilalle tulleet vanhasuomalaiset pakotettiin eroamaan, mutta Åkerman sai pitää virkansa, koska hän oli tullut siihen normaalin nimitysprosessin kautta. Toisen sortokauden aikana vuonna 1910 hän kuitenkin palasi senaattiin, nyt oikeusosaston puheenjohtajaksi. Hän erosi 1912 jouduttuaan kritiikin ja uhkausten kohteeksi, kun oikeusosasto ei ollut selkeästi tuominnut uutta yhdenvertaisuuslakia. Åkerman vietti eläkevuotensa kesäpaikassaan Nikin tilalla Taipalsaaren Jauhialan kylässä.


title: D. W. Åkerman

text: D. W. Åkerman oli vuodesta 1872 naimisissa opettaja Emma Peranderin kanssa. Heidän lapsensa suomensivat vuonna 1901 sukunimensä Voipioksi Nikin tilalla sijainneen Voipionniemen mukaan. Pariskunnan neljääntoista lapseen kuuluivat muun muassa korkeimman oikeuden jäsen Onni Voipio, kirjailija Väinö Voipio, teologian professori Aarni Voipio, kansanedustaja Toini Voipio, opettaja Aino Voipio ja kirjailija Elli Hällström.


title: Tule omakseni

text: Tule omakseni () on Richard Loncrainen ohjaama yhdysvaltalainen draamakomediaelokuva vuodelta 2009. Road movien pääosia esittävät Renée Zellweger Anne Deveraux'na, Logan Lerman Georgena ja Mark Rendall Robbiena. Elokuva kertoo voimakastahtoisen naisen haaveesta löytää unelmiensa mies.


title: Tule omakseni

text: "Tule omakseni" perustuu löyhästi George Hamiltonin kertomaan tarinaan hänen nuoruudestaan, kun hän oli ollut äitinsä ja veljensä kanssa tien päällä.


title: Tule omakseni

text: Vuoden 1953 New Yorkissa hienossa ja suuressa kerrostalossa asusteleva Deverauxin perheen äiti Anne (Renée Zellweger) pakkaa tavaransa ja ottaa mukaansa kaksi poikaansa yllätettyään muusikkona työskentelevän aviomiehensä (Kevin Bacon) sängystä toisen naisen kanssa. Dan ei usko vaimonsa häipyvän, koska Anne on tottunut jättämään lasten kasvattamisen perheen palvelijattarelle; hän ei edes osaa sanoa, mitä koulua pojat käyvät. Hän on kuitenkin saanut tarpeekseen miehensä saamattomuudesta ja syrjähypyistä ja nyt lähtö on sinetöity.


title: Tule omakseni

text: Tuhlattuaan suuren osan rahoistaan uuteen siniseen Cadillaciin, äiti ja pojat matkustavat kaupungista toiseen Annen yrittäessä etsiä itselleen uutta miestä, joka voisi elättää heidät. Anne ei itse halua käydä töissä, koska työnteko ei sovi hienolle naiselle. Parasta ennen -päivänsä ohittanut, itsestään paljon kuvitteleva ja kaiken lisäksi huono – vaikkakin rakastava, mutta ei rakastettava – äiti ei tahdo kovin monelle kelvata.


title: Tule omakseni

text:
Ympäri Amerikkaa kierrellessään Robbie (Mark Rendall) huomaa haluavansa ryhtyä näyttelijäksi esittäessään koulun näytelmissä Shakespearen luomia henkilöitä ja Annen toinen poika George (Logan Lerman) saa huomiota opettajaltaan kirjoituslahjoillaan. Jatkuva muuttaminen ja koulujen vaihtuminen ei kuitenkaan helpota nuorten elämää, eikä heidän äitinsäkään näytä ajattelevan muita kuin itseään. Annen on aika vihdoinkin aikuistua ja oppia ajattelemaan myös lapsiaan.
"Tule omakseni" kuvattiin Marylandin Baltimoressa, Lothianissa ja Uppercossa ja New Mexicon Santa Fessä. Elokuvan kuvakset alkoivat 9. kesäkuuta vuonna 2008.


title: Tule omakseni

text: Elokuvassa käytettiin vuoden 1953 Cadillac Eldoradoa.


title: Tule omakseni

text: "Tule omakseni" sai ensi-iltansa 12. helmikuuta vuonna 2009 Berliinin elokuvajuhlilla. Kotimaassaan Yhdysvalloissa elokuva pääsi rajoitettuun levitykseen 21. elokuuta vuonna 2009 New Yorkissa ja Los Angelesissa. 4. syyskuuta 2009 elokuva pääsi vähän laajempaan teatterilevitykseen Yhdysvalloissa. Elokuva tuotti maailmanlaajuisesti 3 026 272 dollaria.


title: Tule omakseni

text: Elokuvalla on Rotten Tomatoes -sivustolla 68 prosentin "tuore"-arvosana, joka perustuu 72 arvosteluun.


title: Tule omakseni

text: "Tule omakseni" on julkaistu myös DVD:lle vuosina 2009, 2010 ja 2011.


title: Tule omakseni

text: "Tule omakseni" sai Berliinin elokuvajuhlilla kaksi palkintoehdokkuutta, joista se voitti yhden. Ohjaaja Richard Loncraine voitti Prize of the Ecumenical Jury -palkinnon ja oli ehdolla Kultaisen karhun saajaksi.


title: Sora (täsmennyssivu)

text: Sora voi viitata johonkin seuraavista:


title: Göran Hjelmman

text: Göran Hjelmman (12. lokakuuta 1898 Viipuri – 8. toukokuuta 1969 Helsinki) oli suomenruotsalainen lääkäri ja professori.


title: Göran Hjelmman

text: Hjelmmanin vanhemmat olivat kamreeri Karl Albert Hjelmman ja Ella Anna Aurora Rundgren ja puoliso vuodesta 1925 hammaslääkäri Alli Anna Sofia Lillsunde. Hän tuli ylioppilaaksi 1917 ja valmistui lääketieteen lisensiaatiksi 1926. Lääketieteen ja kirurgian tohtoriksi Hjelmman väitteli 1929. Hjelmman oli Helsingin yliopiston anatomian apulainen 1932–1942 ja professori (vaiht. ruotsinkielinen virka) 1942–1964. Hän julkaisi tutkimuksia anatomian, embryologian ja kirurgian alalta.


title: Göran Hjelmman

text: Kirurgisten tautien erikoislääkärin oikeudet Hjelmman sai 1929 ja toimi talvisodassa 7. Sotasairaalan ylikirurgina ja jatkosodan alkuvaiheessa 36. Kenttäsairaalan A-osaston vanhempana kirurgina. Sotilasarvoltaan hän oli lääkintämajuri (1942).


title: Hjelmman

text: Hjelmman on muun muassa seuraavien henkilöiden sukunimi:


title: Norsun muisti

text: Norsun muisti on Agatha Christien suomennettu salapoliisiromaani vuodelta 1973. Kopio-oikeudet omisti tuolloin Agatha Christie Ltd.


title: Norsun muisti

text: Englanninkielinen alkuteos "Elephants Can Remember" on ilmestynyt vuonna 1972. Ensimmäiset julkaisijat olivat William Collins Sons and Co., Ltd., Lontoo ja Dodd, Mead and Co., New York.


title: Norsun muisti

text: Suomennoksen on tehnyt Anna-Liisa Laine. Suomalainen kustantaja on Werner Söderström Osakeyhtiö ja ISBN-tunnukset ovat 951-00-05748-7 (nid.) ja 951-00-05749-5 (sid.). Kirja on painettu Werner Söderström Osakeyhtiön laakapainossa Porvoossa 1973.


title: Norsun muisti

text: Christien luomista vakiohahmoista mukana ovat Ariadne Oliver ja Hercule Poirot.


title: Norsun muisti

text: Kirjan tapahtumat ajoittuvat ilmestymisajankohtaan eli vuoteen 1972. Kirjassa tutkittava murhenäytelmä, avioparin oletettu kaksoisitsemurha, on tapahtunut vuonna 1960. Kirjan nimi tulee tarinasta, jonka mukaan intialainen norsu muisti vuosien eron jälkeen räätälin, joka oli kerran pistänyt sitä neulalla kärsään, ja kasteli miehen kärsässään olevalla vedellä. Oliverin ja Poirotin tulisi nyt löytää henkilöt, joilla on tutkittavan tapauksen suhteen yhtä hyvä muisti. Tarinan edetessä käy kuitenkin selväksi, että monet muistavat asioita, henkilöitä ja niiden välisiä yhteyksiä väärin ja toistavat tapauksesta liikkuneita huhupuheita.


title: Norsun muisti

text: Kirjan teemoja ovat myös adoptio, identtiset kaksoset, toisena henkilönä esiintyminen, lapsen kuolema ja lapseen kohdistuva väkivalta, mielenterveyden järkkyminen sekä unissakävely.


title: Norsun muisti

text: Kenraali Alistair Ravenscroft vaimoineen on kaiken todennäköisyyden mukaan tehnyt kaksoisitsemurhan kenraalin revolverilla 3. lokakuuta 1960. Vaimo oli Margaret ("Molly"), o.s. Preston-Grey. Pariskunnalla oli kaksi lasta, Celia ja Edward, jotka olivat murhenäytelmän sattuessa muualla koulussa. Ravenscroftit olivat asuneet Malaijassa ja kenraalin jäätyä eläkkeelle he olivat hankkineet Overcliffe-nimisen talon meren rannalta Cornwallin Chipping Bertramista. Pariskunta ehti asua talossa viitisen vuotta.


title: Norsun muisti

text: Muut taloon liittyvät henkilöt olivat iäkäs ja jo huonokuuloinen ja -näköinen keittäjä-taloudenhoitaja Janet Whittaker, lasten entinen hoitaja ja nyt Mollyn seurana ollut sveitsiläinen Zélie Meauhourat, rikollisen menneisyyden omaava puutarhuri (nimeksi muistellaan Fred Wizell), sekä Mollyn identtinen kaksoissisar Dorothea ("Dolly") Jarrow. Kenraali oli aikoinaan ollut ensin häneen rakastunut, mutta mennyt naimisiin Mollyn kanssa. Dollyn mielenterveys oli järkkynyt miehensä kuoleman jälkeen, ja hän oli ollut useaan otteeseen ja pitkiä aikoja psykiatrisessa hoidossa, koska hän oli syyllistynyt lapsiin kohdistuvaan väkivaltaan ja jopa kuolemaan. Pitäviä todisteita näistä tapahtumista ei ollut kuitenkaan saatu.


title: Norsun muisti

text: Dorothea Jarrow oli kuollut Overcliffessa vain paria viikkoa sisartaan aiemmin 15. syyskuuta käveltyään unissaan ja pudottuaan kallionkielekkeeltä. Ravenscrofteilla oli myös koira ja tutkimustensa edetessä Poirot kiinnittää huomiota siihen, että sen käytös emäntäänsä kohtaan oli muuttunut. Toinen Poirotia kiinnostava seikka on se, että Mollylla on ollut neljä peruukkia, joista kaksi on hankittu vasta vähän ennen kuolemantapauksia.


title: Norsun muisti

text: Ravenscroftien ja Dollyn yhteisessä hautakivessä lukee "He olivat elämässä ja kuolemassa erottamattomat", mikä antaa viitteen loppuratkaisusta.


title: Norsun muisti

text: Tutkimukset tapauksen tiimoilta alkavat uudelleen, kun salapoliisi- ja rikoskirjailija Ariadne Oliver menee tapojensa vastaisesti naiskirjailijoiden lounaskutsuille ja tapaa siellä entuudestaan tuntemattoman rouva Burton-Coxin. Tämä tietää, että Ariadne on hänen poikansa Desmondin tyttöystävän ja luultavasti tulevan vaimon Celia Ravenscroftin kummitäti. Desmond oli tavannut Celian jo lapsuudessaan ja uudistanut tuttavuuden myöhemmin yliopisto-opintojen yhteydessä. Rouva Burton-Cox haluaisi nyt tietää ampuiko Celian äiti ensin miehensä ja sitten itsensä vai päinvastoin.


title: Norsun muisti

text: Oliver pitää Burton-Coxin lähestymistä julkeana, mutta on nyt itse utelias tietämään, miksi tämä oli esittänyt kysymyksensä. Oliver ottaa yhteyttä Poirotiin. Sovitaan, että Oliver tapaa etenkin sellaisia ihmisiä, jotka ovat olleet sekä hänen että Ravenscroftien yhteisiä tuttavia.


title: Norsun muisti

text: Oliver ottaa selville kummityttärensä Celian olinpaikan, koska ei ole tavannut tätä vuosiin. Sitten seuraa noin 70-vuotias Julia Carstairs, joka on tuntenut Ravenscroftit Overcliffen ajoilta. Hän muistaa myös, että hänen serkkunsa Roddy Foster on tuntenut kenraalin perheen hyvin Malaijassa. Julia on muistanut serkkunsa nimen väärin, sillä se on Hugo Fothergill. Oliver tapasi hänet, mutta "vanha sotaratsu" oli ollut tietolähteenä hyödytön. Seuraava haastateltava on iäkäs rouva Matcham, joka on toiminut aikanaan jo Ariadnenkin lastenhoitajana ja ollut Malaijassa Barnabyillä Ravenscroftien naapurissa. Ariadne on itse ollut rouva Barnabyn ystävä ja asunut heidän luonaan vieraillessaan maassa. Oliverin seuraava "norsu" on noin 50-vuotias rouva Buckle, joka oli käynyt Overcliffessa palveluksessa muutamana aamuna viikossa. Viimeisenä haastateltavana Ariadnella on ikätoverinsa, Cheltenhamissa nykyisin asuva rouva Rosentelle. Hän oli Mollyn kampaaja ja muistaa, että Mollyn ulkomaalainen seuraneiti oli käynyt tilaamassa kaksi ylimääräistä peruukkia.


title: Norsun muisti

text: Edellisten lisäksi Oliver ja Poirot tapaavat yhdessä Celian ja tämän jälkeen rouva Burton-Coxin. Jälkimmäinen ei selvästikään ole ilahtunut siitä, että jutun taustoja on alettu tutkia syvemmin.


title: Norsun muisti

text: Omalla tahollaan Poirot saa poliisipäällikkö Spencen kautta yhteyden tapausta aikoinaan tutkineeseen, sittemmin ylitarkastajana eläköityneeseen Garrowayhin. Tämän mielestä tapauksessa oli jotain vialla, koska mitään syytä kaksoisitsemurhaan ei havaittu. Desmond Burton-Cox tulee sitten omasta aloitteestaan Poirotin luo, koska he Celian kanssa haluavat nyt myös tietää totuuden. Seuraavaksi Poirot käy tohtori Willoughbyn luona. Tämän isä oli tunnettu mielisairauksien asiantuntija ja kaksostutkija, ja hän oli hoitanut aikoinaan myös Dorothea Jarrowia. Willoughby Sr. oli ollut varma, että Dolly oli aiheuttanut oman poikansa hukkumisen. Seuraavaksi Poirot käyttää hyväksi kuuluisan yksityisetsivä Gobyn palveluksia, ja tämä toimittaa tietoja rouva Burton-Coxista. Poirotin on myös matkustettava ulkomaille Sveitsiin tapaamaan viisissäkymmenissä olevaa mademoiselle "Maddy" Rousellea, joka oli ollut Ravenscrofteilla kotiopettajana muutaman vuoden silloin, kun Celia oli 6–7-vuotias. Lisäksi Lausannessa Poirot tapaa Zélie Meauhouratin, joka oli seurannut Maddya kotiopettajan toimessa. Kotimaassaan Zélie oli perustanut sisäoppilaitoksen ja Celia oli tullut kouluun viikkoja ennen vanhempiensa murhenäytelmää. Zélie itse oli samalla palannut Mollyn seuraksi. Tässä vaiheessa Poirot on jo selvillä tapahtumien kulusta ja pyytää Zélietä palaamaan Overcliffeen tapauksen "tutkintaoikeuteen". Paikalla ovat silloin myös Ariadne Oliver, Celia Ravenscroft ja Desmond Burton-Cox.


title: Gustaf Hallström

text: Gustaf Hallström (11. kesäkuuta 1880 Tukholma, Ruotsi − 5. lokakuuta 1962) oli ruotsalainen arkeologi, joka vaikutti suuresti 1900-luvun alkupuoliskolla Ruotsin arkeologian kehitykseen. Hän aloitti opinnot Tukholmassa vuonna 1900 ja suoritti filosofian kandiaatin tutkinnon vuonna 1905 Uppsalan yliopistossa. Siellä hän suoritti myös lisensiaatin tutkinnon vuonna 1913. Vuonna 1944 hänelle myönnettiin kunniatohtorin arvo.


title: Gustaf Hallström

text: Hallström syntyi ja asui koko elämänsä Tukholmassa Södermalmilla. Hänen vanhempansa olivat kansakoulunopettaja August Hallström ja tämän vaimo Hilda Svensson, ja sisaruksensa Gunnar ja Ivar Thord. Saatuaan amanuenssin toimen Livrustkammarenissa hän meni naimisiin vuonna 1907 Astrid Bergin kanssa. Puoliso kuoli vuonna 1986.


title: Gustaf Hallström

text: Suomen sisällissodan aikana hän oli Svenska brigadenin päällikkö Tukholmassa. Hän sai kolmannen luokan Vapaudenristin vuonna 1918. Hän osallistui myös vapaaehtoisena Viron vapaussotaan. Toisen maailmansodan aikana Hallström osallistui Finlandskommitténin toimintaan tiedottajana.


title: Gustaf Hallström

text: Valmistuttuaan hän toimi amanuenssina Livrustkammarenista vuosina 1906−1908, Riksmuseetin etnograafisella osastolla vuosina 1907−1909 ja vielä Valtion historiallisessa museossa vuonna 1909. Vuonna 1925 Hallström valittiin nuoremmaksi "antikvarieksi", vuonna 1938 vanhemmaksi "antikvarieksi" Riksantikvarieämbetetiin. Vuosina 1911−1956 hän luennoi arkeologiaa ja luonnonsuojelua ("fornlämnings- och naturskyddslära") Teknillisessä korkeakoulussa, jossa hän toimi vuodesta 1935 lähtien tämän aineen erikoisopettajana. Vuonna 1925 työskenteli hän myös Riksantikvarieämbetetin palveluksessa ja jäi sieltä eläkkeelle vuonna 1945.


title: Gustaf Hallström

text: Vuonna 1925 julkaisi hän Hjalmar Stolpen jälkeenjääneistä Björkön saaren kaivauskertomuksista selostuksen sadan ensimmäisen haudan löydöistä kirjassa "Birka 1, Hjalmar Stolpes grafundersökningar" vuodelta 1913. Hän keskittyi tämän jälkeen Norlannin arkeologiaan ja siellä erityisesti Nämforsenin kalliopiirroksiin ja kaivauksiin Lillsaivisissa. Havaintojaan hän esitti julkaisuissaan "Nordskandinavisa hällristningar" (1905-07), "Kan lapparnas invandringstid fixeras" (1929) ja "Den tidigaste järnåldern i Dalarna" (1931).


title: Gustaf Hallström

text: Hallström teki muutamia pitkiä tutkimusmatkoja Pohjois-Skandinaviaan, Kuolan niemimaalle, Keski-Venäjälle ja Siperiaan. Vuosina 1915−1916 hän OLI Punaisen Ristin ddelgaatin sijaisena Siperiassa ja Kiinassa.


title: Gustaf Hallström

text: Uumajan yliopisto säilyttää suurinta osaa Hallströmin arkistosta ja valokuvista, ja sitä julkaistaan internetissä tutkija-arkistossa "Forskningsarkivet".


title: Harald Åkerman

text: Harald Christian Åkerman (27. lokakuuta 1869 Porvoo – 1. kesäkuuta 1943 Helsinki) oli suomalainen upseeri ja itsenäisyysaktivisti. Hän toimi syksyllä 1917 senaattorina.


title: Harald Åkerman

text: Harald Åkermanin vanhemmat olivat kartanonomistaja ja kapteeni Henrik Christian Åkerman sekä Alina Johanna Othman. Hän valmistui Haminan kadettikoulusta 1893 ja palveli Suomen Rakuunarykmentissä vuoteen 1900 – vuosina 1894–1897 Astrahanin rakuunarykmenttiin komennettuna – ja Kadettikoulun ratsastuksenopettajana 1900–1902, kunnes Suomen oma ratsuväki lakkautettiin kokonaan sortokauden aikana. Sen jälkeen hän viljeli Kulloon kartanoa Porvoon maalaiskunnassa ja toimi 1906–1914 vakuutusyhtiö Fennian ja vakuutuslaitos Sammon asiamiehenä Helsingissä. Pääuransa hän loi Keskuskunta Laborin toimitusjohtajana 1914–1917 ja pääjohtajana 1919–1942.


title: Harald Åkerman

text: Vuoden 1905 suurlakon aikana Åkerman oli ollut vapaaehtoisen suojelukaartin komppanianpäällikkönä. Ensimmäisen maailmansodan sytyttyä 1914 hänet määrättiin Helsingin muonituspäälliköksi. Hän toimi samanaikaisesti myös jääkäriliikkeen taustavaikuttajana ja oli 1915 keskeisenä henkilönä mukana perustamassa niin sanottua sotilaskomiteaa. Åkerman toimi yhdyshenkilönä sotilaskomitean ja itsenäisyysliikkeen esikunnaksikin kutsutun Aktiivisen komitean välillä. Syyskuussa 1917 Åkerman nimitettiin Setälän senaattiin kamaritoimituskunnan päälliköksi ja hän sai vastuulleen elintarvikehuollon järjestämisen sekä sotilaallisen voiman luomisen senaatin käytettäväksi. Erimielisyyksien vuoksi hän jätti tehtävän jo kahden kuukauden kuluttua.


title: Harald Åkerman

text: Suomen sisällissodan aikana Åkerman kuului valkoisen armeijan esikuntaan ja tammikuussa 1918 hän matkusti Tukholmaan hankkimaan armeijalle aseita ja järjestämään jääkärien kotiinpaluuta. Maaliskuussa hänestä tuli ylipäällikkö Mannerheimin yhdysupseeri Vaasan senaattiin ja toukokuussa 1918 valtionhoitaja P. E. Svinhufvudin sota-asiainkanslian päällikkö. Sodan jälkeen Åkerman ylennettiin everstiksi ja joulukuussa 1918 kenraalimajuriksi. Hän kuitenkin palasi seuraavan vuoden alussa Laborin pääjohtajaksi.


title: Harald Åkerman

text: Åkerman oli Lohjan Kalkkitehdas Oy:n johtokunnan puheenjohtaja.


title: Case 39

text: Case 39 on vuonna 2009 ensi-iltansa saanut Christian Alvartin ohjaama yhdysvaltalainen kauhutrilleri, jonka pääosissa ovat Renée Zellweger, Jodelle Ferland, Ian McShane ja Bradley Cooper.


title: Case 39

text: Sosiaalityöntekijä Emily Jenkins (Renée Zellweger) yrittää suojella kymmenvuotiasta Lillith-tyttöä (Jodelle Ferland), jonka vanhemmat joutuvat mielisairaalaan. Lillith on tyttö, jolla on merkillinen ja salaperäinen menneisyys. Työnsä henkilökohtaisesti ottava Emily majoittaa Lillithin omaan kotiinsa, kunnes sopivat sijaisvanhemmat löytyvät. Emilyn lähipiiristä alkaa kuitenkin kuolla ihmisiä, ja Lillithillä saattaa olla asian kanssa tekemistä...


title: Case 39

text: Elokuvan käsikirjoitti Ray Wright ja sen tuottivat Lisa Bruce, Steve Golin, Alix Madigan ja Kevin Misher. Chloë Moretz ja Isabelle Fuhrman olivat ehdolla Lillithin rooliin.


title: Case 39

text: "Case 39:n" kuvaukset alkoivat 6. syyskuuta 2006. Elokuvaa kuvattiin 26 miljoonan dollarin budjetilla Kalifornian Burbankissa, Oregonin Portlandissa, Brittiläisen Kolumbian Vancouverissa, Burnabyssä ja Coquitlamissa.


title: Case 39

text: 31. lokakuuta 2006 elokuvan lavasteita tuhoutui tulipalossa Vancouverissa. Kukaan näyttelijöistä ei ollut tuolloin paikalla eikä kukaan loukkaantunut vakavasti, mutta lavasteet studioineen tuhoutuivat.


title: Case 39

text: "Case 39" valmistui vuonna 2007, mutta se sai ensi-iltansa vasta kaksi vuotta valmistumisen jälkeen.


title: Case 39

text: "Case 39" sai ensimmäisen ensi-iltansa Uudessa-Seelannissa 13. elokuuta 2009.


title: Case 39

text: Elokuvalla oli ollut monta suunniteltua kotimaan ensi-iltapäivää. Elokuvan alkuperäiseksi Yhdysvaltain ensi-iltapäiväksi suunniteltiin 8. helmikuuta 2008, jota sittemmin siirrettiin helmikuun 22. päivään 2008. Tämän jälkeen ensi-iltaa siirrettiin elokuun 22. päivään 2008 asti, mutta ensi-iltaa jouduttiin vielä siirtämään huhtikuun 10. päivään 2009. Tällöin elokuvan alustavaksi ensi-iltapäiväksi päätettiin kuitenkin 1. tammikuuta 2010, mutta tätäkin päivämäärää jouduttiin siirtämään. "Case 39" -elokuvan viralliseksi Yhdysvaltain ensi-iltapäiväksi vahvistettiin 1. lokakuuta 2010. Samana päivänä elokuva julkaistiin myös Kanadassa. Paramount Vantage toimi elokuvan jakelijana Yhdysvalloissa. Paramount Pictures toimi elokuvan jakelijana Isossa-Britanniassa ja Kanadassa.


title: Case 39

text: Elokuvan julkaisupäivää siirrettiin useaan kertaan myös Australiassa ja Isossa-Britanniassa. Australiassa julkaisupäiväksi ilmoitettiin elokuun 20. päivä, mutta elokuvan julkaisupäivä siirrettiin marraskuun 5. päivään 2009. Isossa-Britanniassa elokuvan olisi pitänyt tulla elokuvateattereihin huhtikuussa vuonna 2009, mutta julkaisupäivää siirrettiin syyskuun 4. päivään, sitten syyskuun 25. päivään ja tämän jälkeen joulukuun 11. päivään. "Case 39" sai viimein ensi-iltansa Isossa-Britanniassa 5. maaliskuuta vuonna 2010.


title: Case 39

text: "Case 39:n" julkaisupäiväongelmista huolimatta se pääsi teatterilevitykseen monissa maissa aina Etelä-Amerikasta Euroopan kautta Aasiaan.


title: Case 39

text: "Case 39" tuotti Uudessa-Seelannissa avausviikonloppunaan 35 056 dollaria sijoittuen sijalle 12. Elokuva tuotti keskimäärin 1 845 dollaria 19 elokuvateatterissa. Elokuva myös pääsi vain rajoitettuun teatterilevitykseen Australiassa; kauhutrilleriä esitettiin vain 85 elokuvateatterissa. Australiassa elokuva sijoittui sijalle 12 avausviikonloppunaan; elokuva tuotti Australiassa 332 956 dollaria. "Case 39" tuotti ulkomailla yhteensä 14 926 149 dollaria.


title: Case 39

text: Avausviikonloppunaan Yhdysvalloissa elokuva sijoittui sijalle 7; elokuvaa esitettiin 2 211 elokuvateatterissa ja tuotti 5 350 000 dollaria. "Case 39" tuotti kaiken kaikkiaan Yhdysvalloissa 13 261 851 dollaria. "Case 39" tuotti kokonaisuudessa 28 189 979 dollaria 26 miljoonan dollarin budjetista.


title: Case 39

text: "Case 39" sai vuonna 2011 kaksi palkintoehdokkuutta: Fangoria Chainsaw -palkintoehdokkuuden parhaasta naissivuosasta (Jodelle Ferland) ja Young Artist -palkintoehdokkuuden parhaasta nuoresta miessivuosasta (Alexander Conti).


title: Case 39

text: "Case 39" sai ilmestymisensä aikaan lähinnä negatiivista palautetta. Elokuvalla on Rotten Tomatoes -sivustolla 23 prosentin "mätä"-arvosana, joka perustuu 71 arvosteluun. Internet Movie Databasessa elokuvalla on 6.1 tähteä kymmenestä.


title: Case 39

text: "Dread Centralin" Gareth Jones antoi elokuvalle 2 "veistä" viidestä. Australialaisen televisiosarjan "At the Moviesin" Margaret Pomeranz antoi elokuvalle yhden tähden viidestä ja kutsui elokuvaa "yksi pelottomista ja typerimmistä elokuvista, mitä olen nähnyt pitkään aikaan." Toinen juontaja David Stratton antoi elokuvalle 1 ja puoli tähteä viidestä. "Iltalehti" on antanut elokuvalle kaksi tähteä, "Telvis" kaksi tähteä ja "Filmtown" kolme ja puoli tähteä viidestä.


title: Case 39

text: "Case 39" julkaistiin Yhdysvalloissa ensimmäisen kerran DVD:lle 4. tammikuuta vuonna 2011. 4. lokakuuta 2011 "Case 39" julkaistiin "Paranormal Activity 3:n" kanssa kahden elokuvan julkaisussa. "Case 39" julkaistiin kahden levyn julkaisuna ja Blu-rayna 1. tammikuuta vuonna 2013.


title: Case 39

text: Suomessa "Case 39" ei päässyt teatterilevitykseen, mutta elokuva julkaistiin DVD:lle ja Blu-raylle 7. heinäkuuta 2010.


title: Pesäpallon suomensarja 1953

text: Pesäpallon suomensarja pelattiin yhdeksännen kerran kaudella 1953. Sarjan mestaruuden voitti Tampereen Pyrintö. Muut nousijat olivat Muhoksen Urheilijat ja Loimaan Palloilijat.


title: Pesäpallon suomensarja 1953

text: Ensimmäisessä vaiheessa lohkovoittajat jaettiin kahteen ryhmään maantieteellistä jakoa noudattaen.


title: Pesäpallon suomensarja 1953

text: Pelattiin Muhoksessa 12.-13. syyskuuta.


title: Pesäpallon suomensarja 1953

text: Pelattiin Hesperiassa 12.-13. syyskuuta.


title: Pesäpallon suomensarja 1953

text: Nousukarsinnan toinen vaihe pelattiin Vaasassa 19.-20. syyskuuta.


title: Pesäpallon suomensarja 1953

text: Tampereen Pyrintö ja Muhoksen Urheilijat nousivat suoraan mestaruussarjaan. Vaasan Maila jatkokarsintaan.


title: Pesäpallon suomensarja 1953

text:
Pelattiin Sotkamossa 26. -27. syyskuuta. Mukaan kelpuutettiin suomensarjan lopputurnauksen 3. sijoittunut Vaasan Maila sekä niiden lohkojen toiseksi sijoittuneet, joiden voittajat nousivat kakkosmarkkinoilta Mestaruussarjaan.
Loimaan Palloilijat nousi kolmantena joukkueena Mestaruussarjaan kaudeksi 1954.


title: Anatoli Aleksin

text: Anatoli Georgijevitš Aleksin (, oikea sukunimi "Goberman", Гоберман; 3. elokuuta 1924 Moskova – 1. toukokuuta 2017 Luxemburg) oli Israelissa asunut venäläinen kirjailija.


title: Anatoli Aleksin

text: Anatoli Aleksin syntyi Stalinin vainoissa vangitun puoluevirkailijan perheeseen. Hän valmistui Moskovan orientalistiikan instituutista vuonna 1950 ja julkaisi samana vuonna ensimmäisen lastenkirjansa "Kolmekymmentä yksi päivää: pioneeripojan päiväkirja" ("Tridtsat odin den: dnevnik pionera Saši Vasilkova"). Vuoteen 1966 saakka Aleksin kirjoitti lastenkirjoja ja sen jälkeen nuorisolle tarkoitettuja, moraalikysymyksiin keskittyneitä psykologisia kertomuksia. Osa niistä julkaistiin "Junost"-kirjallisuuslehdessä, jonka toimituskuntaan Aleksin kuului vuodesta 1969. Myöhemmin hän alkoi laatia kertomuksiensa pohjalta näytelmiä. Vuodesta 1970 lähtien Aleksin toimi Venäjän kirjailijaliiton sihteeristön jäsenenä. Vuonna 1978 hän sai Neuvostoliiton valtionpalkinnon, minkä jälkeen hänen kootut teoksensa ilmestyivät kolmensadan tuhannen kappaleen painoksena.


title: Anatoli Aleksin

text: Vuonna 1993 Aleksin muutti Israeliin, jossa hän kirjoitti aikuisille tarkoitettuja romaaneja sekä muistelmia.


title: Sergei Baruzdin

text: Sergei Aleksejevitš Baruzdin (, 22. heinäkuuta 1926 Moskova – 4. maaliskuuta 1991 Moskova) oli venäläinen neuvostokirjailija.


title: Sergei Baruzdin

text: Sergei Baruzdin syntyi virkailijaperheeseen. Hänen ensimmäiset kertomuksensa ilmestyivät "Pioner"-lastenlehdessä vuonna 1938. Osallistuttuaan toiseen maailmansotaan Baruzdin alkoi kirjoittaa yksinkertaisia lastenrunoja ja vuodesta 1951 proosaa. Hän liittyi Neuvostoliiton kommunistipuolueeseen vuonna 1949 ja valmistui Maksim Gorkille nimetystä kirjallisuusinstituutista vuonna 1958. Vuodesta 1966 lähtien hän työskenteli "Družba narodov" -kirjallisuuslehden päätoimittajana. Vuonna 1958 hänestä tuli Venäjän kirjailijaliiton hallituksen jäsen ja vuonna 1967 Neuvostoliiton kirjailijaliiton hallituksen sihteeri.


title: Sergei Baruzdin

text: Baruzdinin sävyltään opettavaisista lastenkirjoista tunnetuimpia ovat Neuvostoliiton ja Intian kansojen ystävyydestä kertovat "Ravi i Šaši" (”Ravi ja Šaši”, 1956) ja "Kak Snežok v Indiju popal" (”Miten Lumipallo joutui Intiaan”, 1957). Aikuisille tarkoitettu romaani "Sinun kanssasi Nataša" ("Povtorenije proidennogo", 1964) kuvaa toisen maailmansodan nuorten sotilaiden aikuistumista. Baruzdin esiintyi myös kirjallisuushistorioitsijana, kriitikkona ja kääntäjänä. Hänen teoksiaan on julkaistu viidelläkymmenellä kielellä yli kolmenkymmenen miljoonan kappaleen painoksena.


title: Ivan Barkov

text: Ivan Semjonovitš Barkov (, 1732 – 1768 Pietari) oli rivoista runoistaan tunnettu venäläinen kirjailija.


title: Ivan Barkov

text: Ivan Barkov syntyi papin perheeseen. Hän opiskeli Aleksanteri Nevskin luostarin seminaarissa, josta hänet vuonna 1748 siirrettiin Venäjän tiedeakatemian valmistavaan kymnaasiin. Vuonna 1751 Barkov erotettiin huonon käytöksen takia ja hänet määrättiin tiedeakatemian kirjapainoon latojan oppipojaksi. Myöhemmin hän toimi tiedeakatemian kirjurina avustaen muun muassa Mihail Lomonosovia.


title: Ivan Barkov

text: Barkovin ensimmäiset teokset ilmestyivät vuonna 1762. Hän työskenteli tiedeakatemian julkaisujen kääntäjänä ja toimittajana laatien muun muassa Antioh Kantemirin satiirien ja runojen kokoelman. Vuonna 1763 hän julkaisi Horatiuksen satiirien ja vuonna 1764 Phaedruksen eläinsatujen käännökset, jotka olivat alkuperäisteksteille uskollisina myös tyyliltään moitteettomat. Barkov erotettiin tiedeakatemiasta lopullisesti vuonna 1766, eikä hänen viimeisistä vuosistaan ole luotettavia tietoja.


title: Ivan Barkov

text: Barkovin kirjallinen maine perustuu karkeiden eroottisten ja satiiristen runojen kokoelmaan, joka tunnetaan nimillä "Sotšinenija gospodina Barkova" (”Herra Barkovin teoksia”) ja "Devitšja igruška" (”Neitosen leikkikalu”). 1800-luvun puoliväliin saakka käsikirjoituksina levinneen teoksen runoista vain osa lienee Barkovin itsensä kirjoittamia. Sen rivouksilla höystetyt burleskit ja travestiat vaikuttivat muun muassa Vasili Maikovin, Ivan Krylovin, Aleksandr Puškinin, Aleksandr Poležajevin ja Mihail Lermontovin tuotantoon ja synnyttivät lukuisia jäljitelmiä. Venäjällä tästä runouden lajista käytetään nimityksiä "barkoviana" tai "barkovštšina".


title: My Own Love Song

text: My Own Love Song on vuonna 2010 ensi-iltansa saanut ranskalais-yhdysvaltalainen draamakomedia, jonka on ohjannut, käsikirjoittanut ja tuottanut Olivier Dahan. Elokuvan pääosissa ovat Renée Zellweger, Forest Whitaker, Madeline Zima ja Nick Nolte.


title: My Own Love Song

text: "My Own Love Song" on road movie, joka kertoo pyörätuolissa istuvasta entisestä laulajasta ja hänen parhaasta ystävästään, jotka lähtevät matkalle Kansasista New Orleansiin.


title: My Own Love Song

text: "My Own Love Songin" kuvaukset alkoivat lokakuussa vuonna 2008. Elokuva kuvattiin Kansasissa ja Louisianan Lafourche Parishissa, Marksvillessa, Pinevillessa ja Thibodauxissa.


title: My Own Love Song

text: Elokuva sai ensi-iltansa Ranskassa 7. huhtikuuta 2010 ja Yhdysvalloissa 22. huhtikuuta 2010 Tribecan elokuvajuhlilla. "My Own Love Song" julkaistiin Yhdysvalloissa DVD:lle 3. toukokuuta 2011.


title: Isak Fellman

text: Nils Isak Fellman (10. syyskuuta 1841 Lappajärvi – 28. lokakuuta 1919 Helsinki) oli suomalainen kasvitieteilijä, juristi, senaattori ja Lapin tutkija.


title: Isak Fellman

text: Isak Fellman kuului Fellmanin sivistyssukuun, ja hän oli Lapin-tutkijana tunnetun rovasti Jacob Fellmanin poika. Hän kirjoitti ylioppilaaksi Kuopiosta 1859, opiskeli aluksi yliopistossa kasvitiedettä ja valmistui filosofian kandidaatiksi 1862 ja maisteriksi 1864. Hän julkaisi 1864–1869 kaksi tutkimusta Lapin kasveista. Hän suoritti kuitenkin myös oikeustieteelliset opinnot ja valmistui molempien oikeuksien kandidaatiksi 1871. Fellman työskenteli kanslistina Vaasan hovioikeudessa 1873–1880 ja siirtyi sen jälkeen virkamieheksi Valtiokonttoriin. Vuosina 1883–1887 hän oli Valtiokonttorin pääjohtaja. Vuodesta 1887 Fellman oli jäsenenä senaatin oikeusosastossa. Hänet valittiin myös vuoden 1888 valtiopäiville porvarissäätyyn Kemin kaupungin edustajaksi. Fellman katsottiin vanhasuomalaisten edustajaksi, mutta joissain senaatin sisäisissä äänestyksissä hän tuki puoluetovereistaan poiketen perustuslaillisia kannanottoja. Helmikuun manifestin julkaisemista vuonna 1899 hän kuitenkin kannatti. Fellman nimitettiin joulukuussa 1900 Vaasan hovioikeuden presidentiksi, mutta hän erosi virasta jo vuonna 1902. Hänet aateloitiin samana vuonna.


title: Isak Fellman

text: Fellman oli nuorena tehnyt tutkimusmatkoja Venäjän Lappiin, ja luovuttuaan virkaurastaan hän omistautui isänsä tavoin Lapin historian tutkimiselle. Hän julkaisi isänsä muistiinpanot vuonna 1906 neljässä osassa ja 1910–1915 itse kokoamansa niin ikään neliosaisen asiakirjasarjan "Handlingar och uppsatser angående finska Lappmarken och lapparne".


title: Isak Fellman

text: Fellman toimi vuosina 1864–1866 Societas pro Fauna et Flora Fennica -seuran sihteerinä ja vuosina 1882–1887 Juridiska föreningen i Finland -yhdistyksen. Hänet kutsuttiin Suomalaisen Tiedeakatemian kunniajäseneksi, ja hän perusti sille vaimonsa kanssa lahjoitusrahaston. Fellman oli 1876–1880 Vaasan kaupunginvaltuuston jäsen ja 1880 sen puheenjohtaja. Helsingin kaupunginvaltuustoon hän kuului 1885–1887. Vuonna 1905 hän oli Kansallis-Osake-Pankin hallintoneuvoston puheenjohtaja.


title: Isak Fellman

text: Isak Fellmanin veli oli senaattori ja kuvernööri Gustaf Esaias Fellman, joka myös aateloitiin. Isak Fellmanin jälkeläiset muodostavat aatelisen suvun numero 275 ja G. E. Fellmanin jälkeläiset suvun numero 279.


title: A Shout from the Night

text: A Shout from the Night on suomalaisen punkyhtye Vaurion ensimmäinen ja ainoa studioalbumi. Sen julkaisi vuonna 1984 saksalaisen Rock-O-Rama Records.


title: A Shout from the Night

text: Svart Records julkaisi levyn uusintajulkaisuna levyn alkuperäisellä nimellä Huuto yöstä vuonna 2014.


title: A Shout from the Night

text: A-puoli:


title: A Shout from the Night

text: B-puoli:


title: Tšekki talviolympialaisissa 2010

text: Tšekki osallistui Vancouverin talviolympialaisiin 2010 92 urheilijan joukkueella. Tšekin lippua avajaisissa kantoi Jaromír Jágr ja päättäjäisissä Martina Sáblíková.


title: Madeirankiitäjä

text: Madeirankiitäjä ("Apus unicolor") on kiitäjiin kuuluva lintulaji.


title: Madeirankiitäjä

text: Madeirankiitäjä on 14-15,5 senttimetriä pitkä ja sen siipien kärkiväli on 36-39 senttimetriä. Väritykseltään se muistuttaa suuresti tervapääskyä. Se on tummanvärinen, mutta hieman tervapääskyä vaaleampi ja pienikokoisempi. Sillä on vaalea kurkkulappu, joka on pienempi ja epäselvempi kuin tervapääskyllä. Lisäksi madeirankiitäjän pyrstö on suhteessa pitempi ja sen siivet ovat kapeammat kuin tervapääskyllä.


title: Madeirankiitäjä

text: Madeirankiitäjän ääni kirkunaa, joka ei eronne tervapääskyn äänistä.


title: Madeirankiitäjä

text: Madeirankiitäjä pesii Madeiralla ja Kanarian saarilla. Laji talvehtii Luoteis-Afrikan rannikolla, mutta osa jää talveksi pesimäalueille. Madeirankiitäjäkannan kooksi on arvioitu 7500-30000 yksilöä ja laji on luokiteltu elinvoimaiseksi.


title: Frank Gaviani

text: Frank Gaviani (2. helmikuuta 1908 Saint Louis, Missouri, Yhdysvallat – 5. helmikuuta 1990 Weymouth, Massachusetts) oli yhdysvaltalainen harmonikkataiteilija, -pedagogi ja sovittaja. Gaviania pidettiin virtuoosimaisena taiteilijana sekä harmonikansoiton opettajana, joka perusti lukuisia harmonikkaopistoja Uuteen Englantiin sekä yksityisen harmonikkakonservatorion Bostoniin.


title: Frank Gaviani

text: Frank Gaviani syntyi Saint Louisissa Yhdysvalloissa. Hän matkusti äitinsä ja kaksivuotiaan sisarensa kanssa Italiaan vuonna 1913. Matkan oli tarkoitus olla vierailu äidin sukulaisten luokse, mutta ensimmäisen maailmansodan syttyminen esti perheen paluumatkan Yhdysvaltoihin. Gaviani aloitti siksi koulunkäyntinsä Italiassa, Santarcangelo di Romagnassa, Emilia-Romagnan alueella. Pian perheen äiti sairastui vakavasti eikä kyennyt huolehtimaan lapsista. Perhe kärsi jopa ruoanpuutteesta, ja Frank joutui ottamaan vastuuta perheen toimeentulosta jo kuusivuotiaana. Hän teki lapsesta saakka sekalaisia töitä muun muassa sepän apulaisena sekä polkupyörien ja kenkien korjaajana. Gavianin itsensä mukaan hänellä ei juurikaan ollut lapsuutta, mutta hänen suurimpia ilojaan oli kuunnella paikallisen harmonikansoittajan soittoa. Musiikista tulikin hänen intohimonsa jo noina aikoina.


title: Frank Gaviani

text: Sodan jälkeen, vuonna 1920 Gavianin isä pääsi Italiaan tapaamaan perhettään. Hänellä ei kuitenkaan ollut rahaa ottaa heitä vielä mukaansa paluumatkalle. Vuonna 1922 Frankin setä James Gaviani muutti Italiaan Yhdysvalloista. Frankin isä oli pyytänyt tätä ostamaan jonkin soittimen Frankille, jonka valinta osui itsestäänselvästi harmonikkaan. Hänen ensimmäinen soittimensa oli diatoninen harmonikka.


title: Frank Gaviani

text: Frank Gavianin ensimmäisenä opettajana oli korvakuulosoittaja nimeltä Luigi Macrelli. 15-vuotiasta Gaviania alettiin pyytää paikallisiin tanssiehin soittajaksi, kun hän oli ehtinyt harjoittelemaan vasta 14 kuukautta. Pian James Gaviani halusi palata takaisin Yhdysvaltoihin, ja Frankilla oli tilaisuus seurata setäänsä, josta oli tullut virallisesti Frankin huoltaja. Frank Gaviani matkusti takaisin Yhdysvaltoihin setänsä kanssa 1. maaliskuuta 1923. Hänen äitinsä ja sisarensa seurasivat perässä myöhemmin.


title: Frank Gaviani

text: Bostonissa Gaviani alkoi opiskella päivisin musiikkia omatoimisesti ja teki iltatöitä kuivapesulassa. Opiskelua ja iltatöitä kesti kaksi vuotta. Hän kuunteli ahkerasti muun muassa Pietro Deiron levytyksiä ja kykeni pian soittamaan kappaleet itsekin. Hän kertoo oppineensa soittamaan enimmäkseen jäljittelemällä kuuntelemaansa musiikkia. Bostonilainen paikallisradioasema WEEI pyysi Gaviania soittamaan lähetyksessään Guido Deiron harmonikalle sovittaman ja tunnetuksi tekemän ”Tarkka-ampujat”-marssin. Hän soitti vielä tuolloin diatonista harmonikkaa. Hänen isänsä löysi Frankille myös harmonikansoitto-opettajan nimeltä Alfred Tedesco. Gaviani hankki tuolloin ensimmäisen kromaattisen näppäinharmonikkansa, ja opetus tapahtui edelleen korvakuulolta. Gaviani edistyi nopeasti, ja hänen seuraava opettajansa oli pianoharmonikkaa soittanut Salvatore Gulizia, joka matkusti kuitenkin pian Italiaan. Gulitzian jälkeen opettajaksi tuli Albert Fallai. Gaviani kertoo itse, että hän alkoi todella oppia musiikkia vasta Fallain johdolla vuonna 1925. Muita Gavianin varhaisia opettajia olivat harmonikansoittaja ja urkuri Billie Williams sekä viulunsoitonopettaja Alfred d’Berge, joka antoi Gavianille harmoniaoppitunteja.


title: Frank Gaviani

text: Laivamatkalla Italiasta Yhdysvaltoihin Gaviani oli tutustunut kanssamatkustajaan, joka esitteli hänet kohta maihin saavuttuaan Gavianin tulevalle vaimolle, Mary Corealle. Frank Gaviani ja Mary Corea avioituivat Reveressä, Massachusettsissa 31. tammikuuta 1926.


title: Frank Gaviani

text: Gavianin ammattiura alkoi vuosina 1926–1927 ravintolamuusikkona O Solo Mio -ravintolassa Bostonissa. Vuoden ravintolapestin jälkeen hänet kutsuttiin vaudeville-kiertueille. Hän kiersi RKO Keith Circuit -ryhmän mukana Uutta-Englantia ja päätyi lopulta New Yorkiin. Vuonna 1928 Gaviani pyysi lähistöllä vaikuttavaa Pietro Deiroa opettajakseen. Jo kolmen oppitunnin jälkeen Deiro pestasi Gavianin apulaisopettajaksi harmonikkakouluunsa, missä hän opetti kuusi vuotta. Gaviani myös esiintyi yhdessä Deiron kanssa konserteissa, radiossa ja kiertueilla eri puolilla Yhdysvaltoja, kuten Kaliforniassa, Washingtonin osavaltiossa, Chicagossa ja Keskilännessä. Gaviani kertoo pitäneensä Deiroa hyvänä ystävänään, joka tarjosi hänelle mahdollisuuden ”tulla joksikin”. Gaviani opiskeli myös Pietro Frosinin johdolla vuosina 1932–1933. Gaviani myös levytti useita harmonikkateoksia yhdessä Pietro Deiron ja Elvira Collinsin kanssa RCA Victor Records -yhtiölle 1930–1934.


title: Frank Gaviani

text: Oman harmonikkakoulun perustaminen Bostoniin, Hanover Streetille, tuli ajankohtaiseksi 1934. Kahden vuoden jälkeen Gaviani siirtyi C. G. Conn Music Companyn palvelukseen, ja siitä kahden vuoden päästä Gaviani avasi jälleen oman harmonikkakoulun Huntington Avenuelle. Hän työskenteli myös New England Conservatoryn -koulun harmonikkaopetuksen johtajana. Opetustoiminta laajeni vähitellen Worcesteriin, Cambridgeen ja Lawrenceen sekä myös Massachusettsin osavaltiorajojen ulkopuolelle Rhode Islandin Providenceen, New Hampshiren Portsmouthiin ja Manchesteriin sekä Mainen Portlandiin ja Augustaan.


title: Frank Gaviani

text: Vuonna 1934 Gaviani työskenteli myös Pagani-musiikkikustantamon sovittajana ja tuotti lukuisia omia sävellyksiä, sovituksia sekä soitonopiskelukirjoja. Hän itse pitää tunnetuimpina sävellyksiään harmonikkateoksia "Accordionette" ja "Accordionola". Harmonikkasovitustyö tuotti useita sooloja sekä duo-, trio-, kvartetti-, kvintetti-, sekstetti-, septettisovituksia sekä harmonikkayhtyesovituksia aina 9–17 harmonikalle saakka. Eräs Gavianin tunnetuimmista harmonikansoiton oppikirjoista, "Modern Technique", oli myös aikoinaan suhteellisen suosittu ja sitä myytiin hyvin.


title: Frank Gaviani

text: Gavianista tuli Pagani-kustantamon osakas 1947. Hän opiskeli edelleen soitinnusta ja sovitti yhä kunnianhimoisempaa musiikkia harmonikalle, erityisesti harmonikkayhtyeille. Hän organisoi oman harmonikkayhtyeen, joka kiersi Uuden-Englannin kaupungeissa. Yhtyeen esiinnyttyä New Yorkissa vuonna 1950 harmonikkayhtyeinnostus alkoi levitä laajemminkin Yhdysvaltoihin ja eri puolille perustetut yhtyeet alkoivat hankkia Gavianin musiikkia soitettavakseen. Gaviania kutsuttiin jopa ”harmonikkayhtyepioneeriksi”. Gaviani noteerattiin myös musiikin ”Kuka kukin on” -teoksessa 1951.


title: Frank Gaviani

text: Gaviani esiintyi lukuisilla paikallisilla ja kansallisilla radioasemilla ja konsertoi kotimaansa lisäksi myös ulkomailla, muun muassa Italiassa 1939 ja Espanjassa 1956. Hän on myös toiminut kansainvälisissä tuomaritehtävissä harmonikkakilpailuissa, esimerkiksi vuoden 1956 harmonikansoiton maailmanmestaruuskilpailuissa Sveitsissä. Hän oli Massachusettsin harmonikansoiton opettajien liiton ensimmäinen puheenjohtaja vuosina 1962–1965. Frank Gaviani jäi eläkkeelle vuonna 1973.


title: Frank Gaviani

text: Gavianilla oli merkittävä kokoelma historiallista musiikkiin, etenkin harmonikka-alaan, liittyvää materiaalia, jonka hän järjesti eläkkeelle siirtymisensä jälkeen ja lahjoitti museoitavaksi Italiaan, Santarcangelo di Romagnaan. Italian viranomaisten hyväksyttyä materiaalin tulon maahan tullivapaasti museo vastaanotti materiaalin marraskuussa 1983. Näyttelyyn kuuluu yli 866 nimikettä, ja se oli ensimmäistä kertaa avoinna yleisölle vuonna 1985.


title: Frank Gaviani

text: Gaviani kuoli sydämen vajaatoimintaan Weymouthin South Shore -sairaalassa maanantaina 5. helmikuuta 1990. Hän oli kuollessaan 82-vuotias. Frank Gavianin poika, Frank Gaviani Jr., on myös ammattimuusikko, harmonikkapedagogi ja säveltäjä. Tytär Leatrice on toiminut yritysten johtotehtävissä.


title: The Low Life

text: The Low Life on vuonna 1995 ensi-iltansa saanut George Hickenlooperin ohjaama ja käsikirjoittama draamaelokuva, jonka pääosissa ovat Rory Cochrane, Sean Astin, Kyra Sedgwick, Renée Zellweger, J. T. Walsh ja Ron Livingston. Elokuva kertoo Yalen yliopistosta valmistuneesta opiskelijasta, jolla on unelma ryhtyä kirjoittajaksi. Hän muuttaa Hollywoodiin, missä hän kamppailee alipalkattujen töiden, köyhyyden, romantiikan ja laiskojen ystävien kanssa.


title: The Low Life

text: "The Low Life" kuvattiin Kalifornian Los Angelesissa ja Santa Claritassa. "The Low Life" sai ensi-iltansa marraskuussa 1995 Floridan Fort Lauderdalen elokuvajuhlilla. New Yorkin ensi-ilta oli 28. kesäkuuta vuonna 1996 ja Los Angelesin ensi-ilta oli 11. heinäkuuta 1996. Elokuva pääsi teatterilevitykseen 12. heinäkuuta 1996.


title: The Low Life

text: Sean Astin voitti roolisuorituksestaan Fort Lauderdalen elokuvajuhlilla President Awardin vuonna 1995. "The Low Life" on julkaistu DVD:lle 8. helmikuuta 2005 ja 25. maaliskuuta 2008.


title: Seitsemän veljestä (täsmennyssivu)

text: Seitsemän veljestä voi liittyä seuraaviin:


title: Audi S -mallit

text: Audi S mallit ovat urheilullisia versioita saksalaisen Audi AG:n valmistamista autoista. S-merkinnällä viitataan saksan ja englannin kielen sanaan Sport (suom. urheilu). S-versioiden tarjonta on viime vuosina laajentunut kattamaan valmistajan useimmat mallisarjat. S-mallit eroavat tavanomaisemmista A-malleista mm. moottoreiden, jousituksen, jarrujen, sisustuksen ja korin muotoilun osalta. S-sarjan suunnittelufilosofia pyrkii yhdistämään tehokkaiden moottorien tarjoaman suorituskyvyn, mukavuuden ja nelivetoon perustuvan ajamisen helppouden. S-sarjan Audeja ei tule sekoittaa urheiluautoiksi luettaviin RS-Audeihin eikä A-sarjan autoihin varustelupaketteina tarjottaviin S-line malleihin. Toisin kuin RS-mallit, Audin S-autot valmistetaan samoilla tuotantolinjoilla A-mallien kanssa.


title: Audi S -mallit

text: Audin S-autojen historian katsotaan alkavan vuodesta 1990. Audi 80:n coupé-mallista esiteltiin tällöin nelivetoinen ja 5-sylinterisellä 220-hevosvoimaisella 3B-moottorilla varustettu S2-malliversio. B-ryhmän ralliauton luokitteluversiona toimineen, normaalia Audi Quattroa lyhyempiakselivälisen Sport Quattron ei katsota tämän artikkelin tarkoittamassa merkityksessä kuuluvan S-Audien ryhmään, vaikka autoon liittyvästä S1-merkinnästä näin voi päätelläkin.


title: Audi S -mallit

text: S-mallien moottorit ovat melko korkeaviritteisiä ja mallista riippuen iskutilavuudeltaan 1.8 - 5.2 litraa. Voimanlähteet jakautuvat edelleen joko 4- tai 5-sylinterisiin rivimoottoreihin ja 6-, 8-, tai 10-sylinterisiin V-moottoreihin. Näistä 4-6 sylinteriset ovat aina joko turbo- tai kompressoriahdettuja ja 8-sylinteriset joko vapaastihengittäviä tai biturboja. V10-moottorit ovat aina S-malleissa vapaasti hengittäviä. Perinteisesti bensiinikäyttöiset S-Audit ovat saaneet vuonna 2012 joukkoonsa ensimmäisen dieselin, SQ5 TDi:n.


title: Audi S -mallit

text: S-Audit varustetaan pitkittäismoottorisissa malleissa jatkuvalla Torsen-nelivedoilla ja poikittaismoottorisissa tarpeen mukaan kytkeytyvällä Haldex-nelivedolla. Molemmista käytetään quattro-markkinointinimeä. Audin nelivetotekniikan huippua edustavaa mm. RS5-mallissa käytettävää kruununhammaspyörään perustuvaa tasauspyörästöä ei ole ainakaan toistaiseksi tarjolla S-malleihin.


title: Audi S -mallit

text: Vaihteistoina on käytetty mallista riippuen joko


title: Audi S -mallit

text: Audin nykyinen S-mallisto kattaa seuraavat mallit


title: Audi S -mallit

text: Audi S3 ensiesiteltiin vuonna 1999.


title: Audi S -mallit

text: S3-nimellä on valmistettu kolmen eri mallisukupolven autoja (8L, 8P ja 8V). Auton Korimalli on 3-ovinen viistoperä, joskin vuosina 2008 - 2012 on tarjolla ollut myös 5-ovinen Sportback. Kaikille näille on yhteistä mm. Haldex-tyyppinen neliveto, poikittain asennettu nelisylinterinen turboahdettu bensiinimoottori ja vakiovarusteisena vaihteistona kuusiportainen manuaali. Toisen sukupolven S3 oli tarjolla myös 6-vaihteisella öljykytkimellä varustetulla kaksoiskytkinvaihteistolla. Kolmannen sukupolven kaksoiskytkinvaihteisto on 6-portainen ja kevyempää kuivakytkintyyppiä, facelitin myötä kaksoiskytkinvaihteisto muuttui 7-portaiseksi (2016).Audi käyttää kaksoiskytkinvaihteistoistaan markkinointinimeä S-tronic. Teknisesti vaihteisto vastaa VW-konsernin DSG-vaihteistoa. Vuonna 2012 esitelty kolmannen sukupolven Audi S3 tarjoaa merkin S-malliston korkeimman litratehon: 110 kW/litra.


title: Audi S -mallit

text: Nykyiseen mallimerkintälogiikkaan perustuva Audi S4 ensiesiteltiin vuonna 1997.


title: Audi S -mallit

text: Mikäli A6/100 -mallistoon kuuluvaa C4-korista nk. Ur-S4 mallia tarkastellaan erikseen, on Audi S4:stä ollut neljä eri mallisukupolvea B5-B8. Näistä tosin B7 ei ole aidosti oman sukupolvensa auto, vaan se omaa saman perusrakenteen B6-mallin kanssa. Korimalleja on kolme: sedan, farmari (avant) sekä kangaskattoinen avoauto (cabriolet). Kaikille näille on ominaista mm. Torsen-tyyppinen neliveto, pitkittäin asennettu moottori ja vakiovarusteisena 6-portainen manuaalivaihteisto. Automaattivaihteiset autot on varustettu mallisukupolvesta riippuen joko 5- tai 6-portaisella perinteisellä automaatilla tai 7-portaisella S-tronic kaksoiskytkinvaihteistolla.


title: Audi S -mallit

text: Audi S4 on tyypillinen esimerkki ympäristönormien tiukentumisesta johtuvasta downsizing-kehityksestä. B8-sukupolven autoja suunniteltaessa korvattiin aiempi pehmeäkäyntinen V8-moottori uudella kompressoriahdetulla V6-voimanlähteellä. Auton suorituskyky jopa parani hieman, tosin merkittävämpää oli yhdistelmäkulutuksen 36% lasku automaattivaihteisen mallin kohdalla; B7 kulutti 12,3L/100 km ja B8 vastaavasti 8,1L/100 km.


title: Audi S -mallit

text: Walter da Silvan piirtämä Audi S5 on Gran Turismo-tyyppinen auto, joka ensiesiteltiin vuonna 2007.


title: Audi S -mallit

text: S5-mallisto sisältää kolme korimallia: coupé, cabriolet ja sportback (fastback-tyyppinen viisiovinen luiskaperä). Vuosina 2007 - 2011 valmistetut coupét on varustettu suoraruiskutteisella 4.2 FSi V8-moottorilla. Kaikki muut versiot mallivuoteen katsomatta käyttävät hieman pienempitehoista, mutta vastaavan suorituskyvyn ja pienemmän kulutuksen tarjoavaa kompressoriahdettua V6-moottoria.


title: Audi S -mallit

text: Keskeisen tekniikkansa auto jakaa B8-mallisukupolven Audi S4:n kanssa. Audi S5:n moottori on edessä pitkittäin ja sen jatkeena on 6-portainen manuaalivaihteisto tai automaattivaihteisto. Automaatti on vuosien 2007-2011 coupéissa 6-portainen ja perustuu momentinmuuntimeen. V6-moottorien yhteydessä oleva 7-portainen automaatti on urheilulliseen autoon sopivampaa kaksoiskytkintyyppiä.


title: Audi S -mallit

text: Audi S5:t valmistetaan Saksassa Ingolstadtin ja Neckarsulmin tehtailla.


title: Audi S -mallit

text: Audi S6 ensiesiteltiin vuonna 1994.


title: Audi S -mallit

text: Audi S6 on iso, sedanina ja farmarina (avant) valmistettava suorituskykyinen auto. Autosta on valmistettu neljää eri mallisukupolvea. Näiden aikana se on ollut tarjolla 5-, 8- ja 10-sylinterisillä voimanlähteillä. Kaikille näille on ominaista mm. Torsen-tyyppinen neliveto ja pitkittäin asennettu moottori. S6 on ollut tarjolla joko manuaali- tai automaattivaihteisena. Viimeksi mainitut ovat olleet joko 4-, 5-, 6- tai 8-portaisia perinteisiä automaattivaihteistoja. Nykyiset kaksoiskytkinautomaattivaihteistot eivät kestä V8 bi-turbon tarjoamaa vääntömomenttia.


title: Audi S -mallit

text: Audin S-mallien nimeämiskäytännöt voivat vaikuttaa ensinäkemältä sekavilta. Nykyiseen nimeämislogiikkaan siirryttiin v. 1997 B5 S4-mallin myötä. Audi 80 (B4) perustuva S2 ja Audi 100 S4 (C4) muodostavat historiallisen S-malliston. Kaikkein vanhin on puolestaan B-ryhmän ralliauton luokitteluversio S1 Sport Quattro.


title: Näkymätön mies (elokuva)

text: Näkymätön mies ("Invisible man") on vuonna 1933 ensi-iltansa saanut James Whalen ohjaama elokuva.


title: Näkymätön mies (elokuva)

text: Kylän majataloon astuu kokonaan kääreisiin pukeutunut mies. Mies paljastuu Jack Griffiniksi, joka onnistui muuttamaan itsensä näkymättömäksi, mutta ei tiedä miten muuttaa itsensä taas näkyväksi. Ongelmia syntyy myös, kun Jack tulee hulluksi näkymättömyyden tuomasta vallasta. Samalla Jackin ystävät tekevät kaikkensa auttaakseen häntä.


title: Alma Hjelt

text: Alma Hjelt (1853–1906) oli suomalainen naisasialiikkeen vaikuttaja ja ensimmäisiä Suomessa fysioterapian alalla. Hän oli Suomen Naisyhdistyksen ensimmäinen sihteeri vuodesta 1884.


title: Alma Hjelt

text: Helsingin yliopiston Lääketieteen rahastossa on Alma Hjeltin nimikkorahasto. Hän perusti sen testamentillaan, jonka hän teki Tukholmassa 1907. Stipendien tarkoituksena oli tukea lääketieteen opettajiksi aikovia naisopiskelijoita. Testamentissaan Hjelt antoi ohjeita myös siltä varalta, että naisilta myöhemmin kiellettäisiin opiskeluoikeus Helsingin yliopistossa. Silloin stipendit tulisi jakaa naisille, jotka haluavat kouluttautua opettajiksi tai lääkäreiksi ulkomailla.


title: Alma Hjelt

text: Hänen isänsä oli valtioneuvos Nils Hjelt.


title: Velkajarru

text: Velkajarru on useissa maissa perustuslakiin kirjoitettu sääntö, joka pitkällä tähtäimellä kieltää valtion kuluttamasta tulojaan enemmän.


title: Velkajarru

text: Ensimmäisenä velkajarrun kaavan kirjasi perustuslakiinsa Sveitsi vuonna 2001.


title: Velkajarru

text:
Velkajarru on käytössä myös Saksassa (vuodesta 2009), Itävallassa (vuodesta 2011), Italiassa (vuodesta 2012) ja Espanjassa (vuodesta 2011). Puola asetti perustuslakiinsa velkakaton, joka on 60% bruttokansantuotteesta jo vuonna 1997.
Sveitsin malli, joka toimi mallina usealle maalle näyttää yksinkertaistettuna tältä:


title: Velkajarru

text: Menot = Tulot * Suhdannekerroin


title: Velkajarru

text: Suhdannekerroin = Bruttokansantuotteen suuntaus (pitkäaikainen trendi) / Käypä (ajankohtainen) bruttokansantuote


title: Velkajarru

text:
Korkeasuhdanteen aikana suhdannekerroin on siis alle yhden, jolloin menojen on oltava pienempiä kuin tulojen.
Taantuman aikana taas suhdannekerroin on yli yhden, jolloin menot saavat ylittää tulot.
Suhdannekierron kokonaisaikana talous pysyy siten tasapainossa.


title: Christina (lehti)

text: "Christina" on kristillinen erityisesti naisille tarkoitettu aikakauslehti. Sitä julkaisee ja kustantaa "Media Missio ry" ja lehti ilmestyy kuusi kertaa vuodessa. Lehti määrittelee itsensä yhteiskristilliseksi.


title: Christina (lehti)

text: Lehden päätoimittajana on Laila Tienhaara.


title: Kalevi Ruuttu

text: Kalevi Ferdinand Ruuttu (21. toukokuuta 1934 Viipuri – 2. huhtikuuta 2018 Helsinki) oli suomalainen jääpalloilija, jääpalloerotuomari ja maahockeypelaaja.


title: Kalevi Ruuttu

text: Kalevi Ruuttu pelasi jääpalloa urallaan HIFK:ssa SM-sarjassa. Alemmilla sarjatasoilla hän edusti HIFK-vuosiensa jälkeen Porin Palloseuraa ja Porin Narukerää. Aktiiviuransa jälkeen hän loi yli 20 vuotta kestäneen menestyksekkään jääpalloerotuomariuran. Hän tuomaroi useita kansallisia ja kansainvälisen tason otteluita ja MM-kilpailuissa kolmesti. Hänet nimettiin myös Suomen jääpalloliiton kunniagalleriaan. Hänen veljensä Teuvo Ruuttu loi myös pitkän uran jääpalloerotuomarina. Hän pelasi myös maahockeyta voittaen Suomen mestaruuksia ja edustaen Suomea maajoukueessa. Ruuttu kuoli aivoverenvuotoon.


title: Kalevi Ruuttu

text: Kalevi, Teuvo ja kolmas veljes Olavi, voittivat myös useita Suomen-mestaruuksia maahockeyssä, ja he pelasivat myös Suomen maahockeymaajoukkueessa. Veljesten isä Lauri Ruuttu pelasi jääpalloa edustaen urallaan Viipurin Susia ja Helsingin Jalkapalloklubia. Kalevi Ruutun poika Christian Ruuttu loi pitkän jääkiekkouran Porin Ässissä, HIFK:ssa ja NHL:ssä. Pojanpoika Alexander Ruuttu on myös jääkiekkoilija.


title: Hjalmar Hjelt

text: Albert Hjalmar Hjelt (21. toukokuuta 1851 Karkku – 5. joulukuuta 1925 Karkku) oli suomalainen opettaja ja kasvitieteilijä.


title: Hjalmar Hjelt

text: Hjeltin vanhemmat olivat filosofian maisteri, Karkun Järventaustan rusthollin omistaja Knut Albert Theodor Hjelt (1825–1893) ja Ida Charlotta Karolina Wegelius. Hän pääsi ylioppilaaksi Helsingin yksityislyseosta 1868 ja valmistui Helsingin yliopistosta filosofian kandidaatiksi ja maisteriksi 1873, filosofian lisensiaatiksi 1891 ja filosofian tohtoriksi 1892.


title: Hjalmar Hjelt

text: Hjeltin oli Vaasan ruotsalaisen lyseon matematiikan ja fysiikan lehtorina 1880–1909 sekä kansakoulujen tarkastajana Vaasassa 1884–1887 ja 1911–1919. Hjelt sai professorin arvon 1921. Hänen pääteoksensa oli "Kännedomen om växternas utbredning i Finland med särskildt afseede å Fanerogamer och Ormbunkar" 1891. Teos sisältää kokoelmiin ja kirjallisuuteen perustuvat tiedot Suomen korkeampien kasvien levinneisyydestä, ja se oli ainutlaatuinen koko maailman kasvitieteellisessä kirjallisuudessa. Julkaisematta jäi hänen jäämistössään ollut laaja kasvifenologinen aineisto.


title: Hjalmar Hjelt

text: Hjeltin puoliso oli Hedvig Forsblom, psykologi ja kirjailija Ester Hjelt oli heidän tyttärensä. Hjeltin setä oli professori Otto Edvard August Hjelt.


title: Valencianrottaterrieri

text: Valencianrottaterrieri (val. "Gos Rater Valencià" tai "Ratera Valencià", esp. "Ratonero Valenciano") on espanjalainen koirarotu. Se on Espanjan Kennelliiton hyväksymä.


title: Valencianrottaterrieri

text: Rotumääritelmän mukaan valencianrottaterrieri on hännätön, ja häntä tulee rodun kotimaassa typistää joko noudattamatta tiettyä pituutta tai vaihtoehtoisesti typistää vain yksi kolmasosa pois. Karvapeitteen tulisi olla lyhyt, pituudeltaan korkeintaan 2 cm. Yleisimmät värit ovat musta-tricolor (musta-valkoinen tan-merkein) ja ruskea-tricolor (ruskea-valkoinen tan-merkein), joista molemmissa värilliset alueet ovat valkoisia dominoivammat. Muut sallitut värit ovat black & tan (musta punaruskein merkein), ruskea-valkoinen ja brown & tan (ruskea punaruskein merkein). Urosten sallittu säkäkorkeus on 30-40 cm (ihanne 36 cm) ja narttujen 29-38 cm (ihanne 33 cm). Molemmille sukupuolille on määritetty sama paino, joka vaihtelee 4-8 kg välillä.


title: Valencianrottaterrieri

text: Valencianrottaterrieriä käytetään nykyisin metsästykseen, erityisesti kaniinien.


title: Valencianrottaterrieri

text: Rotu on peräisin Valencian maakunnasta, missä sitä on perinteisesti käytetty rottien ja muiden tuhoeläinten pyydystämiseen. Sen uskotaan olleen olemassa 16. vuosisadalta lähtien. Sen alkuperästä on useita teorioita, joista erään mukaan brittiläinen kettuterrieri olisi sekoittunut paikallisten koirien kanssa, kun taas toiset uskovat rotujen muistuttavan toisiaan vain koska niiden jalostaminen samaan käyttötarkoitukseen on vaatinut samanlaisia ulkoisia ominaisuuksia.


title: Valencianrottaterrieri

text: Vuonna 2004 Espanjan Kennelliitto tunnusti rodun virallisesti. FCI:n jäsenenä järjestö käyttää FCI:n luokittelua, minkä vuoksi se sijoittaa valencianrottaterrierin ryhmään 3 eli Terrierit ja alajaostoon 3.1, Isot ja keskikokoiset terrierit. 31.12.2010 mennessä Espanjan Kennelliittoon oli rekisteröity 523 yksilöä. Rodunedustaja nimeltä "Kike de Ca Batiste" voitti marraskuussa 2011 Espanjan kansallisen koiranäyttelyn best in show -tittelin, joka oli rodulle ensimmäinen.


title: Lauri Ruuttu

text: Lauri Ruuttu (1911–1981) oli suomalainen jääpalloilija. Hän edusti urallaan Viipurin Susia ja Helsingin Jalkapalloklubia. Ruuttu edusti Suomea yhdessä A- ja yhdessä B-maaottelussa.


title: Lauri Ruuttu

text: Lauri Ruutun pojat Olavi, Kalevi, ja Teuvo edustivat Suomea maahockeymaajoukkueessa. Pojista Kalevi pelasi myös jääpalloa, ja hän loi jääpalloerotuomarina pitkän uran veljensä Teuvon kanssa.


title: Lauri Ruuttu

text: Kalevin poika Christian, teki menestyksekkään jääkiekkouran 1980–1990-luvulla. Isoisä Lauri ei ehtinyt nähdä pojanpoikansa menestystä. Lauri Ruuttu kuoli vuonna 1981.


title: Börek

text: Börek on yleisnimitys turkkilaiselle piiraalle. Börekeja on monenmuotoisia ja eri raaka-aineista tehtyjä, muun muassa uppopaistettu sigara börek, pasteijaa muistuttava puf börek sekä pellillä tai vuoassa tehtävä tepsi börek. Täytteenä voi olla esimerkiksi jauhelihaa, fetajuustoa, kasviksia tai kaikkia näitä. Kreikkalaisessa keittiössä tunnetaan ”maito-börek” eli galaktobureko.


title: Allyyli-isotiosyanaatti

text: Allyyli-isotiosyanaatti (AITC) on orgaaninen yhdiste, joka on syttyvää, normaaliolosuhteissa väritöntä tai vaaleankeltaista öljymäistä ja pistävänhajuista nestettä. Sen kemiallinen kaava on CHNS ja rakennekaava CH=CHCHN=C=S. Allyyli-isotiosyanaatista käytetään myös nimiä "allyyli-isosulfosyanaatti", "2-propenyyli-isotiosyanaatti", "3-isotiosyanaatto-1-propeeni" ja "sinappiöljy".


title: Allyyli-isotiosyanaatti

text: Allyyli-isotiosyanaatin moolimassa on 99,154 g/mol, sulamispiste −102,5 °C, kiehumispiste 148–154 °C, suhteellinen tiheys 1,0 g/cm (vesi = 1,0 g/cm), leimahduspiste 46 °C (c.c.) ja CAS-numero 57-06-7. Yhdiste liukenee huonosti veteen, mutta hyvin useisiin orgaanisiin liuottimiin.


title: Allyyli-isotiosyanaatti

text: Allyyli-isotiosyanaatti ärsyttää silmiä, ihoa, hengitysteitä ja aiheuttaa kyynelvuotoa. Pitkäaikainen tai toistuva altistus voi aiheuttaa ihotulehduksen. Palaessaan yhdiste muodostaa ärsyttäviä tai myrkyllisiä huuruja. Allyyli-isotiosyanaatille altistumisesta voi seurata vaikutuksia maksassa, munuaisissa, mahalaukussa, kilpirauhasessa ja virtsarakossa.


title: The Divinity of Purpose

text: The Divinity of Purpose on yhdysvaltalaisen hardcore punk -yhtye Hatebreedin kuudes studioalbumi. Albumi julkaistiin 29. tammikuuta 2013.


title: Mama (elokuva)

text: Mama on vuonna 2013 ensi-iltansa saanut Andres Muschiettin ohjaama ja Guillermo del Toron tuottama kauhuelokuva, jonka pääosassa näyttelee Jessica Chastain. Elokuvan Suomen ensi-ilta oli 5. huhtikuuta 2013. Neil Crossin, Andy Muschiettin ja Barbara Muschiettin käsikirjoittamassa tarinassa sisarukset Victoria ja Lilly katoavat jälkiä jättämättä, kun heidän vanhempansa menehtyvät järkyttävässä onnettomuudessa. Viisi vuotta myöhemmin etsintä tuottaa tulosta ja tytöt löydetään korven keskellä sijaitsevasta mökistä. Tyttöjen setä ja tämän tyttöystävä yrittävät auttaa tyttöjä uuteen elämänalkuun, mutta pian he huomaavat että heidän mukanaan saapuu joku tai jokin joka haluaa tytöt takaisin itselleen.


title: Mama (elokuva)

text: Elokuva oli suuri taloudellinen menestys ja keräsi avaustuloksenaan 28,6 miljoonaa dollaria Yhdysvalloissa.


title: Mama (elokuva)

text: Vuonna 2008 perheenisä Jeffrey surmaa työkaverinsa ja vaimonsa. Hän kaappaa kaksi pientä tytärtään pakomatkalle, mutta he ajavat tuhoisan kolarin. Viisi vuotta myöhemmin Jeffreyn veljen Lucasin etsintä tuottaa tuloksen ja Jeffreyn lapset löydetään syrjäiseltä mökiltä keskeltä metsää. Victoria ja Lilly käyttäytyvät hyvin uhkaavasti, mutta tohtori Dreyfuss antaa Lucasille luvan ottaa tytöt kotiinsa yhdessä tyttöystävänsä Annabelin luokse asumaan. Annabel ja Lucas alkavat epäillä, että miten nuoret tytöt selvisivät näin hyvin viisi vuotta keskellä korpea. Victoria osasi jo puhua, ennen onnettomuutta, Lily liikkuu kissamaisesti edelleen ja puhuu seinille sanoen Mama.


title: Mama (elokuva)

text: Lucas ja Annabel yrittävät auttaa tyttöjä uuteen elämänalkuun, mutta pian he huomaavat että heidän mukanaan saapuu joku tai jokin joka haluaa tytöt takaisin itselleen. Molemmat yrittävät kysyä, kuka Mama oikein on, mutta kumpikaan tytöistä ei kerro mitään. Pian selviää, että se jokin on Mama, jolle Lily on puhunut. Mama tulee esiin, vahingoittaen Annabellea ja Lucasia. Viime hetkellä Victoria ei haluakaan palata Maman luokse, jolloin Mama vie vain Lilyn mukanaan alas kalliolta. Annabelin ja Lucasin surressa Lilyn kohtaloa, Victorian sormelle lentää perhonen. Victoria katsoo perhosta ja sanoo "Lily".


title: Velkakatto

text: Velkakatto on valtion velkaantumiselle perustuslaissa asetettu katto, kuten velkajarru, mutta kiinteä ja siten joustamaton.


title: Chinese Zodiac

text: Chinese Zodiac (myös "CZ12", ) on vuonna 2012 julkaistu hongkongilainen toimintaelokuva, jonka ohjasi ja käsikirjoitti Jackie Chan. Hän myös näyttelee pääosaa elokuvassa. Chinese Zodiac on jatko-osa elokuvalle "".


title: Vivah

text: Vivah (suomeksi ”Avioliitto”) on intialainen romanttinen draamaelokuva vuodelta 2006. Sen on ohjannut Sooraj R. Barjatya, ja päärooleja näyttelevät Shahid Kapoor ja Amrita Rao neljännessä yhteisessä elokuvassaan. Elokuva kertoo kahden nuoren matkasta kihlauksesta avioliittoon.


title: Vivah

text: Sekalaisia arvosteluja kriitikoilta saanut "Vivah" kuului vuoden kaupallisesti menestyneimpiin hindinkielisiin elokuviin.


title: Vivah

text: Poonam (Amrita Rao) menetti vanhempansa hyvin nuorena ja hänet kasvattivat hänen setänsä Krishnakant (Alok Nath) ja tämän vaimo Rama (Seema Biswas). Rama on kateellinen Poonamille, koska tämä on kauniimpi kuin heidän oma tyttärensä Rajni (Amrita Prakash). Poonamista kasvaa hyvätapainen, perinteikäs ja kaunis tyttö. Krishnakantin ystävä Bhagat-ji pitää Poonamista ja päättää saattaa hänet yhteen herra Harishchandran (Anupam Kher) nuoremman pojan Premin (Shahid Kapoor) kanssa.


title: Vivah

text: Rikas liikemies herra Harishchandra kertoo Premille avioliittoehdotuksesta. Premin veli Sunil (Samir Soni) oli nainut Bhavnan (Lata Sabharwal) samassa iässä. Prem epäröi, koska on nuori ja haluaisi ensin keskittyä uraansa. Harishchandra suostuttelee Premin tapaamaan tytön ennen kuin päättää mitään. He vierailevat Krishnakantin perheen luona ja antavat Premin ja Poonamin tutustua toisiinsa. Vaikka heidän ensimmäinen keskustelunsa on kankea, he päättävät mennä naimisiin, koska tuntevat kuitenkin vetoa toisiinsa. Hääpäivä sovitaan puolen vuoden päähän ja perheet suunnittelevat lyhyttä lomaa Krishnakantin kesäasunnolle tutustuakseen paremmin toisiinsa.


title: Vivah

text: Poonam ja Prem viettävät mielellään aikaa yhdessä lomansa aikana. Monen huolettoman päivän jälkeen Harishchandran täytyy palata perheineen kotiin ja töiden pariin, joten Poonam ja Prem joutuvat pitämään yhteyttä lähinnä puhelimitse. Välimatkasta huolimatta heistä tulee läheisempiä ja molemmat tunnustavat rakkautensa. Kun Prem palaa työmatkalta Japanista, Poonam on häntä vastassa muun perheen kanssa. Poonam jää joksikin aikaa heidän luokseen ennen kuin palaa kotiin ja molemmat perheet alkavat valmistautua häihin. Rama suuttuu Krishnakantille rahan tuhlaamisesta Poonamin häihin, koska hän pelkää rahojen loppuvan ennen kuin Rajni pääsee naimisiin. Rama käyttäytyy tavallista kylmemmin Poonamia kohtaan eikä halua osallistua mihinkään häihin liittyvään, mikä loukkaa Poonamia.


title: Vivah

text: Häitä edeltävänä iltana Krishnakantin talossa syttyy tulipalo. Poonam pääsee nopeasti ulos talosta, mutta menee takaisin etsimään Rajnia. Pelastaessaan Rajnin Poonam palaa pahasti ja hänet viedään sairaalaan. Perheelle kerrotaan, että Poonamilla on vakavia palovammoja, mutta hänen kasvonsa säästyivät. Poonamin riskeerattua oma henkensä Rajnin vuoksi Raman mielipide hänestä muuttuu. Premin perhe saa tietää Poonamin tilasta ja he kiirehtivät sairaalaan. Poonam on epävarma haluaako Prem enää naimisiin hänen kanssaan. Lääkäri (Mohnish Behl) kertoo, että Poonamin paraneminen kestää kauan. Harishchandra järjestää erikoislääkäreitä Delhistä leikkaamaan Poonamin. Prem haluaa ehdottomasti edelleen naida Poonamin. Prem sanoo rakastavansa Poonamia aina ja laittaa "sindooria" tämän jakaukseen (naimisissa olon merkki). Poonamin leikkaus onnistuu. Lopulta he menevät naimisiin ja pääsevät aloittamaan elämänsä miehenä ja vaimona.


title: David Blue

text: David Blue (s. 17. tammikuuta 1982 Long Island, New York) on yhdysvaltalainen näyttelijä, käsikirjoittaja, ohjaaja ja tuottaja. Näyttelijänä hänet muistetaan televisiosarjasta "Stargate Universe", jossa hän näytteli Eli Wallacea.


title: David Blue

text: David Blue syntyi New Yorkissa. Jo nuorena hänellä oli intohimona päästä näyttämölle. Tuhansien hakijoiden joukosta hänet valittiin Louisvillessa toimivan "Actor’s Theatren" valmennusohjelmaan yhtenä kahdeksasta valitusta henkilöstä. Valmennusohjelman aikana hän pääsi työskentelemään monen tunnetun ohjaajan ja käsikirjoittajan ohjauksessa. Vuoden kuluttua hän sai stipendin arvostettuun British Academy of Dramatic Artsiin. Bluen lupaavasti alkanut näyttämöura kuitenkin esti häntä aloittamasta opintoja tuolloin. Sittemmin hän on suorittanut taiteen kandidaatin tutkinnot sekä näyttelemisestä että musiikkiteatterista.


title: David Blue

text: David Blue on toistaiseksi näytellyt lähinnä televisiosarjoissa. Hänen uransa ensimmäiset roolit olivat pieniä sivuosia. Vuonna 2006 hän vieraili sarjoissa "Veronica Mars" ja "Zackin ja Codyn viiden tähden elämää". Vuonna 2007 hän esiintyi "Dirtin" yhdessä jaksossa. Hänen ensimmäinen huomattavampi roolinsa oli vuosina 2007–2008 "Rumassa Bettyssä", jossa hän näytteli muotilehden valokuvaajaa Cliff St. Paulia. Vuonna 2008 hän vieraili viiden jakson ajan sarjassa "Moonlight". Hänen roolihahmonsa oli Logan Griffen, teknologiaan intohimoisesti suhtautuva, mutta erakkona elävä vampyyri.


title: David Blue

text: Vuonna 2009 Blue palkattiin televisiosarjaan "Stargate Universe", jossa hän esitti pääosaa Eli Wallacena. Roolista tuli hänen varsinainen läpimurtoroolinsa. Wallace on sarjassa nuori, nörtin oloinen ja uraansa vasta aloitteleva aloitteleva tiedemies. Hahmo on sarjan toisen päähenkilön, kokeneen tohtori Nicholas Rushin (roolissa Robert Carlyle) vastapari. Sarjaa esitettiin vain kahden tuotantokauden verran vuosina 2009–2011 ennen sen lopettamista vähäisen suosion takia. Siitä huolimatta sarjasta tuli tunnettu. Myös Blue nousi sarjan ansiosta kansainväliseen kuuluisuuteen.


title: David Blue

text: Elokuvien ja tv-sarjojen lisäksi Blue on esiintynyt näyttämöllä. Hän työskenteli musikaalissa nimeltä "Ain’t No Mountain High Enough", jonka ohjasi Kenny Leon. Musikaali perustuu Motown-levymerkin perustajan Berry Gordyn (s. 1929) levyjulkaisuihin. Sittemmin Bluella oli pääosa Howard Ashmanin musikaalissa "Dreamstuff".


title: David Blue

text: Näyttelemisen lisäksi Blue on myös ohjannut musikaalin. Hänen musikaalinsa "Bury the Dead" pääosissa näyttelivät muun muassa Michael Urie, William Mapother ja Christopher Gorman. Nykyään Blue työskentelee edelleen erilaisten näyttämöprojektien parissa. Ohjaamisen ja näyttelemisen lisäksi hän laatii myös käsikirjoituksia.


title: David Blue

text: David Blue on itseoppinut pianisti ja kitaristi. Sen lisäksi hän osaa laulaa hyvin. Hän on vuosien aikana osallistunut monenlaisiin hyväntekeväisyystapahtumiin. Musikaalisten taitojensa vuoksi hänet kutsuttiin taannoin Alzheimerin taudin hoitoon varoja keräävän säätiön hyväntekeväisyyskonserttiin, jossa esiintyi Bluen ohella muitakin "Ruma Betty" -sarjan näyttelijöitä sekä Dick Van Dyke, Victor Garber, Kristen Bell, Zachary Quinto ja Zachary Levi.


title: Idrottsparken

text: Idrottsparken voi tarkoittaa seuraavia urheilukenttiä:


title: Luettelo Suomen naisten jalkapallomaajoukkueen otteluista

text: Tämä luettelo sisältää Suomen naisten jalkapallomaajoukkueen ottelut. Mukana ovat kaikki ottelut, jotka Suomen Palloliitto laskee virallisiksi A-maaotteluiksi.


title: Raahen Sanomat

text: Raahen Sanomat -nimisiä lehtiä on kaksi:


title: Hietaranta

text: Hietaranta voi tarkoittaa seuraavia:


title: Koripallon naisten SM-sarjakausi 1963–1964

text: Koripallon naisten SM-sarjakaudella 1963–1964 Helsingin Työväen Uimarit voitti seuran viidennen perättäisen Suomen mestaruuden. Tämä sivusi Tampereen Pyrinnön aiempaa ennätystä saman seuran voittamien mestaruuksien määrässä. Hopeaa voitti Työväen Maila-Pojat Helsingistä ja pronssia Turun Riento.


text: Sarja pelattiin kymmenen joukkueen kaksinkertaisena sarjana. Kauden jälkeen sarjan jyväskyläläisedustus vaihtui, kun Jyväskylän Kiri korvasi Hongikon Nuorisoseuran Urheilijoiden joukkueen SM-tasolla.


title: Koripallon naisten SM-sarjakausi 1962–1963

text: Koripallon naisten SM-sarjakaudella 1962–1963 Helsingin Työväen Uimarit voitti seuran neljännen perättäisen Suomen mestaruuden. Hopeaa voitti Karhun Pojat Helsingistä ja pronssia Lahden Sampo. HTU kaatoi KaPon loppuottelussa pistein 47:41.


text: Sarja pelattiin yhdeksän joukkueen kaksinkertaisena sarjana, jonka kaksi parasta pelasivat yhden loppuottelun mestaruudesta. Sarjasta putosi Kalevan Pallopojat Tampereelta ja SM-sarjaan nousivat Helsingin Kisa-Toverit sekä Hongikon Nuorisoseuran Urheilijat Jyväskylästä.


title: New Zealand Red

text: New Zealand Red on kanirotu, joka on peräisin Yhdysvalloista 1910-luvulta.


title: New Zealand Red

text: Rotua kasvatettiin aluksi lihansa ja kauniin turkkinsa vuoksi. Rodun luomiseen käytettiin ainakin belgianjättejä ja belgianjäniksiä. Rotu tunnetaan Suomessa myös nimellä uudenseelanninpunainen ja lempinimellä “redi”. Tämä kani kuuluu suurten kanirotujen ryhmään ja sekä ihannepaino rodulla on 4,01 kilogammasta ylöspäin. Koostaan huolimatta se on erittäin ystävällinen ja rento kani. Redit ovat aina lyhytkarvaisia ja niiden pää on suuri sekä posket muhkeat.


title: Suurihopea

text: Suurihopea on kanirotu, joka kehitettiin Ranskassa 1700-luvun alussa.


title: Suurihopea

text: Rodun kanit syntyvät esimerkiksi mustina ja väri hopeoituu iän myötä. Suurihopealla hyväksytään värit musta, sininen, luonnonkeltainen, ruskea ja luonnonharmaa. Suomessa yleisin väri lienee musta ja luonnonharmaa. Suurihopea on melko suuri kani, jonka tulisi painaa vähintään 4,61 kiloa eikä painolla ole ylärajaa.


title: JNT

text: JNT (Pietarsaaren Seudun Puhelin Oy, ) on tietoliikenneyritys. Yhtiön toiminta-alue on Pohjanmaa.


title: JNT

text: JNT perustettiin Pietarsaaressa vuonna 1887 Wilhelm Schaumanin aloitteesta. Vain 11 vuotta aikaisemmin Alexander Graham Bell oli jättänyt ensimmäisen puhelinlaitteensa patentin. Tekniikka, josta lähdettiin, rakentui L.M. Ericssonin tekniikkaan ja 9. elokuuta samana vuonna soitettiin ensimmäinen puhelu. Aluksi yhtiöllä oli 13 tilaajaa, mm. liikemiehet, Otto Malm, Felix Malm, Wilhelm Schauman, John Blomström, Eliel Ervast ja Victor Schauman. Svenolof Karlsson käsittelee tätä historiikissaan.


title: JNT

text: JNT panosti jo aikaisin internetpalveluihin. Jo vuonna 1995 aloitettiin ISP-toiminta tytäryhtiö Multi.fi Finlandin kautta. Ensimmäisten internetasiakkaiden joukossa olivat Uudenkaarlepyyn kaupunki ja JT (nykyinen Österbottens Tidning). JNT on myös myös Multi.fi:n ajalta jäsen Ficixissä.


title: JNT

text: Nykyään puhelintekniikka rakentuu enimmäkseen Cisco Systemsin IP-pohjaiseen tekniikkaan. Tämä koskee sekä keskustekniikkaa, yritysvaihteita että kuluttajille tarkoitettuja loppuvarusteita (puhelimia). JNT tarjoaa tuotteita ja palveluita koko telekom-sektorilla sekä yksityisille että yrityksille koko Pohjanmaalla.


title: JNT

text: Puhelin- ja internetpalvelujen lisäksi yhtiö tarjoaa asiakkailleen myös TV-, kaapeli-TV- ja IPTV-palveluja. Kaapeli-TV-tekniikan puitteissa yhteistyötä tehdään Anvian kanssa, kun taas IPTV-puolella yhteistyökumppanina on Ålcom Ahvenanmaalta. IPTV-palvelua myydään nimellä Multi-TV.


title: JNT

text: JNT on alueellaan eniten kuituliittymiä rakentanut operaattori (FTTH).


title: JNT

text: Kuten monet Suomen alueelliset, itsenäiset telekom-operaattorit, myös JNT kuuluu yhteistyöorganisaatio Finnetiin.


title: Satiini (kanirotu)

text: Satiini kuuluu poikkeavaturkkisiin kanirotuihin ja sen tunnistaa kiiltävästä ja silkkikarvaisesta turkistaan.


title: Satiini (kanirotu)

text: Rotuna satiini on luotu USA:ssa 1930-luvulla. Aikuinen yksilö on leveäpäinen, pystykorvainen sekä keskikokoinen kani ja ihannepainona pidetään 3,01-3,7kg. Kaikki standardinvärit ovat hyväksyttyjä satiineilla, mutta suosituin näistä Suomessa lienee valkoinen punasilmäinen. Satiini voi vaikuttaa syrjäänvetäytyvältä, mutta jos sen kanssa viettää paljon aikaa se on ystävällinen ja rauhallinen lemmikki.


title: Satiini (kanirotu)

text:
Satiineillä on keskipitkä ja melko leveä ja kaareva runko. Pää on leveä ja korvat ovat pystyt.
Turkki on tiheä, silkkinen ja keskipitkä ja väreinä on hyväksytty kaikki standardin värit ja kuviot.
Satiinin ihannepaino on 3,01-3,7kg.


title: Leusiitti

text: Leusiitti on magmakivilajeissa esiintyvä valkoinen silikaattimineraali, jonka kemiallinen koostumus on KAlSiO. Sen kovuus on 5,5–6 ja ominaispaino 2,47. Leusiitti kiteytyy yli 600 celsiusasteen lämpötilassa kuutiollisesti ikositetraedrin muotoisina kiteinä. Alle 600 asteessa sen hilarakenne muuttuu tetragoniseksi, mutta kidemuoto pysyy valekuutiollisena. Leusiitti esiintyy hajarakeina kalipitoisissa magmakivilajeissa ja siitä tehtyä jauhetta on käytetty kalilannoitteena.


title: Rautahilkka

text: Rautahilkka on ruskea huokoinen kerros varsinkin rautapitoisten sulfidimalmien pinnalla. Se syntyy malmin pintaosan rapautuessa kemiallisesti ilman ja veden vaikutuksesta. Kemiallisesti kerros on rautahydroksidi- tai sulfaattipitoinen. Rautahilkka saostuu aluksi multamaisena geelinä malmin pintaan, mutta se saattaa ajan myötä kovettua kivimäiseksi kerrokseksi.


title: Urban Hjärne

text: Urban Hjärne t. Hiärne (1641–1724) oli ruotsalainen lääkäri, kirjailija ja luonnontieteilijä. Nevanlinnassa syntynyt Hjärne opiskeli Tarton yliopistossa, mutta pakeni vuonna 1656 Ruotsiin. Hänestä tuli Kaarle XI:n henkilääkäri ja hän sai vuonna 1696 nimityksen arkkiatriksi ja collegium-lääkäriksi. Hänen ansiostaan noitajutut lakkautettiin, ja hän oli perustamassa Tukholmaan kemiallista laboratoriota, jonka esimies ja tutkija hän oli. Vuorikollegion asessorina hän edisti Ruotsin vuoriteollisuutta. Nuorena hän kirjoitti kaunokirjallisuutta.


title: Christian Hobin

text: Christian Hobin (27. marraskuuta 1816 Jurva – 20. huhtikuuta 1882 Kuopio) oli suomalainen apteekkari, tilanomistaja ja sahateollisuuden uranuurtaja.


title: Christian Hobin

text: Hobinin vanhemmat olivat kapteeni Gustaf Hobin ja Kristina Beata Böcker. Hobin toimi Kuopiossa apteekkari Johan August Kellgrenin palveluksessa 1831–1839 ja sitten eri apteekeissa Kuopion lisäksi Turussa ja Tampereella. Proviisoriksi valmistuttuaan hän hankki apteekkioikeudet Jyväskylästä 1847, rakensi sinne lisäksi seuraavana vuonna 30-paikkaisen sairaalan ja sen oheen terveyskylpylän. 1849 hän osti Laukaasta maatilan, jossa 1857 laskettiin olleen 162 lypsylehmää lampaiden lisäksi. Hobin hankki myös metsäomistuksia ja osuuden vesisahaan, vaikkakin keskittyi lopulta karjatalouteen ja puukauppaan. Hän tosin aloitti myös laivaveistämön ja vientihöyrysahan rakentamisen nykyisen Kotkan paikalle, mutta senaatti asetti paikan vuokraehdot niin korkeiksi, että hanke kaatui. Viljakaupoissaan Hobin velkaantui niin pahoin, että Suomen Pankki haki hänet konkurssiin 1866, ja viimeiset elinvuotensa hän toimi Kuopion läänin viinanpolttimoiden tarkastajana.


title: Christian Hobin

text: Hobinin puoliso vuodesta 1860 oli Ida Maria Lovisa Wallenius (1827–1916).


title: Monnit

text: Monnit ("Siluridae") on monnikaloihin kuuluva heimo. Heimon lajeja tavataan Euroopasta ja Aasiasta makeista vesistä. Eräitä monnilajeja pidetään akvaariokaloina.


title: Monnit

text: Varhaisimmat monnien heimoon kuuluvien lajien fossiilit on ajoitettu mioseenikaudelle. Nykyään heimoon luetaan kuuluvaksi 11–12 sukua ja 94–97 lajia. Ruumiinrakenteeltaan monnilajit ovat pitkulaisia. Heimon suurin laji monni ("Silurus glanis") voi saavuttaa 3–5 metrin pituuden. Tyyipllisiä piirteitä ovat kuonon 2 tai 3 viiksisäieparia, hyvin pienikokoinen selkäevä ja pitkä peräevä. Monnilajeilla ei ole rasvaevää. Vatsaevät ovat heimon kaloilla usein pienet tai puuttuvat kokonaan. "Kryptopterus"- suvun lajeilla ja nuorilla "Ompok"-suvun lejilla ruumis on läpikuultava.


title: Monnit

text: Monnilajeja tavataan Euroopasta 2 lajia: monni ("Silurus glanis"), jota tavataan reinistä itään ja kreikanmonni ("Silurus aristotelis"). Loppuja heimon kaloista tavataan Aasiasta, jossa niiden levinneisyysalue ulottuu Pakistanista ja Intiasta Kiinan, Japaniin ja Korean niemimaalle. Monnilajit ovat makeanveden kaloja, jotka toisinaan voivat elää myös murtovedessä. Monet niistä, kuten monni ja täplälasimonni ("Ompok bimaculatus") ovat tärkeitä ruokakaloja. Akvaarioissa suosittuja ovat "Kryptopterus" - ja "Ompok"-sukujen lajit.


title: P. G. Holm

text: P. G. Holm (1853–1917) oli oululainen vuori-insinööri, joka perusti 1880-luvulla Killinkoskelle Virtain Kehruu- ja Kutomotehtaan ja sen yhteyteen 1898 nauhatehtaan, joka jatkoi toimintaa nimellä P. G. Holm Oy. Alan pioneeriyritys P. G. Holm yhdistyi 1968 Kutomo & Punomo Oy:hyn. Siitä syntyi 2000-luvulla toimintaansa nimellä Inka Oy jatkava yritys.


title: P. G. Holm

text: Yrityksellä oli tuotantolaitokset Helsingissä ja Virtain Killinkoskella. Vuonna 1960 liikevaihto oli noin 400 miljoonaa markkaa, henkilökuntaa oli 360.


title: P. G. Holm

text: Killinkosken tehdasyhdyskunta kuuluu Museoviraston luokittelemiin valtakunnallisesti merkittäviin rakennettuihin kulttuuriympäristöihin.


title: P. G. Holm

text: P. G. Holm osti yrityksen Helsingfors Sidenväfveri (Nokiantie 2), jonka perustajista yksi oli Wilhelm Bensow. Kun Antero Stenbäck myi yhtiön vuonna 1933 P. G. Holm Oy:lle, silkkikutomoyhtiö fuusioitiin siihen 1947.


title: Auto GP World Series -kausi 2013

text: Auto GP World Series -kausi 2013 oli Euroseries 3000 -sarjan vuonna 2010 korvanneen Auto GP -sarjan neljäs kausi. Kausi alkoi 23. maaliskuuta Italian, Monzan radalla ja päättyi 6. lokakuuta Tšekin Brnon radalla.


title: Auto GP World Series -kausi 2013

text: Sarjan mestaruuden voitti italialainen Vittorio Ghirelli, toiseksi sijoittui japanilainen Kimiya Sato ja kolmanneksi italialainen Sergio Campana.


title: Auto GP World Series -kausi 2013

text: Kaudella ajettiin muun muassa kolme kisaviikonloppua World Touring Car Championship -osakilpailujen yhteydessä ja yksi kisaviikonloppu DTM -osakilpailun yhteydessä. Jokaisen kisaviikonlopun aikana ajettaan kaksi 35–40 minuutin tai 85 kilometrin pituista kilpailua. Jokaisessa kilpailussa kunkin kilpailijan on suoritettava pakollinen varikkopysähdys. Alkuperäisten suunnitelmian mukaan kauden neljäs viikonloppu piti kilpailla Moscow Racewayn radalla Venäjällä, mutta se korvattiin Englannin Silverstonen radalla. Alun perin oli myös tarkoitus kilpailla Alankomaissa Zandvoortin radalla, mutta se korvattiin Italian Mugellon radalla kesken kauden.


title: Auto GP World Series -kausi 2013

text: (*) = Tarkoittaa paalupaikkaa, joka on saavutettu lauantain kilpailun kahdeksannesta sijasta.


title: Vultee A-35 Vengeance

text: Vultee A-35 Vengeance on yhdysvaltalainen toisen maailmansodan syöksypommittaja. Sitä käytettiin myös paljon maalinhinaustehtäviin.


title: Vultee A-35 Vengeance

text: Kaksipaikkainen ja yksimoottorinen konetyyppi oli eräs suhteellisen harvoja Liittoutuneiden vastineita Natsi-Saksan Stuka-pommituskoneelle, tässä yhteydessä laivaston pommikoneet pois luettuina. Valmistajayhtiö Vultee Aircraft yhtyi vuonna 1943 Consolidated Aircraftiin, jolloin syntyi Convair. Konetyypin edeltäjä, A-31 ei ollut yhtä lailla laajassa käytössä.


title: Vultee A-35 Vengeance

text: Yhdysvaltain ohella tätä konetyyppiä käyttivät ainakin Vapaan Ranskan, Australian sekä Intian ilmavoimat. Lend-Lease -sopimuksen pohjalta, sitä toimitettiin myös Isolle Britannialle.


title: Vultee A-35 Vengeance

text: Konetyypin nimeämiskäytäntö vaihteli: Kansainyhteisön maat käyttivät niin kutsuttuja suoria versio-nimiä: Mk I-IV. Amerikkalaiset käyttivät eriävää nimeämiskäytännettä. Siinä päätyypit olivat: A-31, A-35A sekä A-35B.


title: Vultee A-35 Vengeance

text: Moottori oli Wright R-2600-13 -tyypin tähtimoottori, ja se oli teholtaan 1 700 hevosvoimainen (1 268 kW). Se antoi 449 km/h huippunopeuden.


title: Vultee A-35 Vengeance

text: Aseistuksena oli kuusi 0.50 kaliiperin eli 12,7 mm konekivääriä edessä kiinteästi, sekä yksi takana liikuteltavasti. Pommikuorma oli enimmillään 907 kg, joka kuljetettiin koneen ulkoisesti.


title: Hietikkopyy

text: Hietikkopyy ("Ammoperdix griseogularis") on aitokanoihin kuuluva kanalintu.


title: Hietikkopyy

text: Hietikkopyy on 22-25 senttimetriä pitkä. Koiraalla on harmaa päälaki, niska ja kurkku. Silmien ympäri kulkee musta naamari ja silmän takana sillä on valkoinen laikku. Kaulan sivuilla sillä on valkoisia pilkkuja. Selkä ja vatsa ovat hiekanruskeita ja siivillä sillä on mustaa, valkoista ja ruskeaa aaltojuovitusta. Naaras on koirasta himmeämmän värinen.


title: Hietikkopyy

text: Hietikkopyitä elää Lähi-idässä, Etelä-Aasiassa ja Keski-Aasian eteläosissa. Sitä tavataan Afganistanin, Azerbaidžanin, Intian, Iranin, Irakin, Kazakstanin, Pakistanin, Syyrian, Tadžikistanin, Turkin, Turkmenistanin ja Uzbekistanin alueilla.


title: Carl Emil Holmberg

text: Carl Emil Holmberg (10. kesäkuuta 1864 Raasepori – 4. tammikuuta 1943) oli suomalainen diplomi-insinööri. Hän oli Teknillisen korkeakoulun professori 1908–1927, rakennusinsinööriosaston johtaja 1913–1927. Hän laati Tie- ja vesirakennushallituksen toimeksiannosta ehdotuksen Suomen ensimmäiseksi tarkkavaaitukseksi ja osallistui sen toteutukseen 1892 ja 1894–1895. Hän julkaisi kirjoituksia rautatierakennuksen alalta.


title: Carl Emil Holmberg

text: Hänen vanhempansa olivat tehtailija Carl Johan Holmberg ja rouva Amalia Maria o.s. Tallberg. Hän oli naimisissa vuodesta 1896 Agnes Charlotta Holmbergin (o.s. Jauckens) kanssa.


title: Avail

text:
Avail on yhdysvaltalainen punk rock yhtye Richmondista, Virginiasta, joka perustettiin vuonna 1987. Yhtye on julkaissut kuusi studioalbumia.
Yhtye ei ole koskaan virallisesti lopettanut, mutta ei ole julkaissut uutta materiaalia tai esiintynyt vuoden 2008 jälkeen.


title: Emil Holmberg

text: Emil Hjalmar Holmberg (17. toukokuuta 1882 – 11. toukokuuta 1954 Helsinki) oli suomalainen diplomi-insinööri ja sillanrakennusinsinööri. Hän oli Valtion Rautateiden siltakonstruktööri 1903–1917, ja perusti Oy Constructor Ab:n ja oli sen pääkonstruktööri ja johtaja 1917–1924. Sen jälkeen hän oli Helsingin kaupungin neuvotteleva rakennusinsinööri 1924–1954. Hän sai tekniikan kunniatohtorin arvon 1954.


title: Hastingsin vasta-aurinkokaari

text: Hastingsin vasta-aurinkokaari on harvinainen halomuoto. Se muistuttaa Wegenerin vasta-aurinkokaarta, mutta on sitä paljon harvinaisempi.


title: Hastingsin vasta-aurinkokaari

text: Hastingsin vasta-aurinkokaari syntyy Parry-asentoisista jääkiteistä eli kiteistä, joiden pääakseli ja kaksi prismapintaa ovat vaakasuorassa. Valon kulku kiteessä on sama kuin Wegenerin vasta-aurinkokaarella. Kaari esiintyy kaikkialla hyvin lähellä Wegenerin vasta-aurinkokaarta, mutta sivuaa Parryn kaaria, kun taas Wegener sivuaa 22 asteen sivuavia kaaria. Jos siis auringon korkeus on sellainen, että 22° ylläsivuava ja yläkovera Parryn kaari ovat tarpeeksi erillään toisistaan, Wegenerin ja Hastingsin vasta-aurinkokaaret eroavat toisistaan tässä kohdassa ollen mahdolliset erottaa toisistaan.


title: Hastingsin vasta-aurinkokaari

text: Ilmiöstä tunnetaan vain kymmenkunta havaintoa, ja luonnollisilla valonlähteillä on tähän mennessä havaittu neljästä eri Parryn kaaria sivuavasta osamuodosta havaittu vain yläkoveraa Parryn kaarta sivuava kaari. Ensimmäisen kerran kaaren valokuvasi Walter Tape vuonna 1986 Etelämantereella, jolloin myös samasta jääkiteen asennosta syntyvät Tapen kaaret kuvattiin ensimmäistä kertaa. Ilmiön teorian esitti C. S. Hastings vuonna 1920.


title: Fjalar Holmberg

text: Tor Fjalar Holmberg (15. heinäkuuta 1911 Helsinki – 28. syyskuuta 1974) oli Fiskarsin pääjohtaja, vuorineuvos. Hän oli koulutukseltaan diplomi-insinööri ja vuosina 1955–1957 Vuoksenniskan tekninen johtaja, ja vuosina 1957–1966 Oy Fiskars Ab:n toimitusjohtaja. Hän sai vuorineuvoksen arvon 1961.


title: Ahmed Dogan

text: Ahmed Demir Dogan (; s. 29. maaliskuuta 1954 Ptšelarovo) on bulgarialainen poliitikko, joka on istunut useita kausia maansa parlamentissa. Hän johti Bulgarian turkkilaisia ja muita muslimeja edustavaa Oikeuksien ja vapauksien liike -puoluetta lähes neljännesvuosisadan ajan. 25-vuotias Bulgarian turkkilainen Oktai Enimehmedov uhkasi häntä 19. tammikuuta 2013 kaasupistoolilla televisioidussa tilaisuudessa Sofiassa. Hyökkääjän hallusta löydettiin myös kaksi veistä. Hänet taltutettiin, ja Dogan selvisi vahingoittumatta. Dogan erosi puolueensa johdosta vielä samana päivänä, kuten hänen oli jo aiemmin odotettu tekevän.


title: Ahmed Dogan

text: Dogan on varsinaiselta ammatiltaan filosofi.


title: Fonoautografi

text: Fonoautografi on laite, joka tallentaa ääntä mutta ei toista sitä. Laitteen kehitti ranskalainen Édouard-Léon Scott de Martinville, ja se oli maailman ensimmäinen äänentallennuslaite. 9. huhtikuuta 1857 laitteella tehtiin tallenne paperille. Yhdysvaltalaiset tutkijat onnistuivat muuttamaan visuaaliseen muotoon muutetun tallenteen takaisin ääneksi.


title: Maailmanlopun sushibaari

text: Maailmanlopun sushibaari on Ismo Alangon viides Ismo Alanko -nimikkeellä julkaistu studioalbumi. Albumi ilmestyi 1. maaliskuuta 2013.


title: Maailmanlopun sushibaari

text: Albumin kansikuvan on alun perin ottanut Esko Keski-Vähälä vuonna 2004 Saloon avatussa kauppakeskuksessa, jossa jaettiin ilmaisia sateenvarjoja. Kansikuvasta maalauksen toteutti saman levy-yhtiön kirjoilla oleva Sampsa Sarparanta.


title: Maailmanlopun sushibaari

text:
Levyn ensimmäinen single "Harmaa on hyvä väri" julkaistiin joulukuussa 2012, ja kappaleesta julkaistiin myös video.
Myös kappaleista "Vuoden turhin laulu" ja "Vanha nuori" on tehty musiikkivideot.


title: Maailmanlopun sushibaari

text: Levystä on ilmestynyt lisäksi vinyylipainos kahdella bonuskappaleella, sekä CD-erikoispainos kuudella bonuskappaleella.


title: Henrik Holmberg

text: Henrik Johan Holmberg (3. tammikuuta 1818 Kökar – 23. joulukuuta 1864 Helsinki) oli suomalainen geologi ja luonnontieteilijä, Vuori-intendentinkonttorin (Vuorilaitoksen) ylimääräinen konduktööri vuodesta 1841.